Negara perlu hasilkan makanan haiwan tempatan
Oleh MUHAMMAD NAJIEB AHMAD FUAD

21 Mac 2023, 7:57 pm
KUALA LUMPUR – Penglibatan pelbagai kementerian, agensi, ahli akademik dan pemain industri perlu diadakan dalam membantu menghasilkan bekalan makanan haiwan tempatan bagi keterjaminan makanan di negara ini.
Timbalan Perdana Menteri, Datuk Seri Fadillah Yusof berkata, pendekatan itu mampu meningkatkan kapasiti pengeluaran serta menggalakkan penggunaan makanan keluaran tempatan.
Katanya, negara ketika ini sedang berdepan cabaran lambungan harga serta sukar memperoleh makanan haiwan berikutan peperangan antara Rusia dan Ukrine ketika ini.
“Fokusnya, bagaimana kita boleh menanam dalam negara kita sendiri supaya kita dapat hasilkan bijirin untuk makanan haiwan, itu antara fokus yang dipersetujui oleh kita.
“Tetapi, dalam masa sama kita nak lihat kepada semua kajian lain yang seperti hasil alternatif yang dihasilkan dalam negara untuk makanan haiwan ada atau tidak.
“Bagaimana kalau kita nak tingkatkan jika kita nak tanam jagung, siapa yang boleh terlibat bersama dalam perkara ini dari segi penghasilan biji benih, penanaman, tanah dan sebagainya,” katanya ketika ditemui selepas mempengerusikan Mesyuarat Jawatankuasa Eksekutif Mengenai Dasar Sekuriti Makanan Negara, di sini hari ini.

Beliau yang juga Menteri Perladangan dan Komoditi berkata, setiap cadangan yang dibentang akan dibawa kepada sekretariat sebelum ia dilaksanakan.
“Kalau mereka ada, mereka boleh kemukakan cadangan dan sekretariat akan menilai, bagaimana kita nak lanjutkan usaha sama itu nanti.
“Kalau mereka ada produk, sistem baik dan alternatif kepada makanan haiwan sudah pasti ia memerlukan kajian lanjut untuk mengabsahkan apa yang ada di pasaran sekarang,” ujarnya.
Beliau berkata, hasil mesyuarat yang diadakan pada hari ini akan dibawa pada satu mesyuarat yang akan dipengerusikan Perdana Menteri Datuk Seri Anwar Ibrahim pada April atau Mei nanti.
Dalam mesyuarat terbabit, lima fokus menjadi tumpuan antaranya Kertas Pembentangan Khas Struktur Tadbir Urus Sekuriti Makanan Negara, Inisiatif Quickwins Pemantapan Produktiviti Bekalan Makanan Negara oleh Kementerian Pertanian dan Keterjaminan Makanan dan Kertas Pertimbangan bagi Pelaksanaan Program Pengawasan serta Intervensi Bekalan termasuk Pemasaran Agromakanan (SISDA) oleh Lembaga Pemasaran Pertanian Persekutuan (FAMA). – KOSMO! ONLINE


Pihak berkuasa buru pelancong londeh seluar di puncak Gunung Agung
Oleh KOSMO

21 Mac 2023, 8:30 pm
JAKARTA – Tindakan seorang pelancong asing  melondehkan seluarnya ketika berada di puncak Gunung Agung, Pulau Bali mencetuskan kemarahan penduduk tempatan kerana dianggap mencemarkan ‘kesucian’ lokasi berkenaan, lapor laman berita Suara.com semalam.
Berdasarkan gambar yang tular di media sosial, pelancong yang dipercayai berasal dari Russia itu bergambar dari arah belakang dengan keadaan seluarnya dilucutkan ke bawah.
Ekoran itu, Jabatan Imigresen Bali kini sedang memburu lelaki berkenaan meskipun gambar berkenaan dikatakan dirakam pada Januari lepas.
“Hasil siasatan Jabatan Imigresen Bali, gambar di Gunung Agung itu dirakam sekitar bulan Januari 2023 iaitu dua bulan lepas.
“Ketika itu, gunung tersebut ditutup kepada orang awam,” kata Ketua Pejabat Kementerian Undang-Undang dan Hak Asasi Manusia Bali, Anggiat Napitupulu.
Menurutnya, pelancong tersebut dipercayai masih berada di pulau peranginan itu bahkan dia mungkin melanjutkan tempoh visa perjalanannya.

“Jika benar kejadian itu berlaku dua bulan lalu, sekiranya dia memakai visa pelancong, dia sepatutnya sudah tidak berada di sini.
“Ini kerana, jika ia adalah visa pelancong, tempoh paling lama adalah selama dua bulan. Namun, dia berkemungkinan masih berada di Pulau Bali sekiranya melanjutkan tempoh visa,” kata Anggiat.
Tambah Anggiat, pelancong tersebut akan ditahan dan dihantar pulang ke negara asalnya jika dia masih berada di Pulau Bali kerana kelakuannya jelas melanggar peraturan setempat.
“Dia jelas melanggar norma penduduk setempat kerana Gunung Agung adalah salah sebuah lokasi yang dianggap suci bagi masyarakat Bali,” katanya. – Agensi


Nasib malang pengguna LinkedIn tular di internet
Oleh KOSMO!

21 Mac 2023, 8:00 pm
WASHINGTON – Profil seorang pengguna laman web LinkedIn baru-baru ini tular di media sosial bukan kerana kemahirannya yang unik tetapi kerana dia terlalu kerap bertukar kerja, lapor stesen penyiaran NDTV.
Menariknya, semua syarikat di mana pengguna akaun itu bekerja mengalami kegagalan.
Bukan itu sahaja, pengguna itu bahkan baru sahaja menyertai syarikat Credit Suisse yang dibeli oleh gergasi perbankan Switzerland, USB.
Profil itu tular selepas ia disiarkan di LinkedIn dan Twitter seorang wartawan Bloomberg, Trung Phan.
Senarai pekerjaan individu tersebut didedahkan iaitu bermula pada Mac 2012, dia menyertai syarikat Theranos yang akhirnya ditutup kerana dakwaan penipuan.
Pekerja itu kemudian berhenti selepas lima tahun bekerja dan menyertai syarikat WeWork pada April 2017.

Dua tahun kemudian, dia terpaksa meninggalkan WeWork kerana ia menggugurkan saham terbitan awam (IPO) apabila pelabur membangkitkan kebimbangan mengenai kekuatan kewangan, hutang dan amalan tadbir urus korporat syarikat.
Individu tersebut kemudian menyertai syarikat mata wang kripto, FTX pada 2020 tetapi ia juga runtuh menjelang 2022.
Dia kemudian menyertai Silicon Valley Bank (SVB) dan bekerja selama tujuh bulan sebelum ia runtuh pada Mac tahun ini.
Pekerjaan terbaru individu tersebut adalah di Credit Suisse yang juga telah terjejas oleh kegawatan dalam pasaran kewangan dan dibeli oleh Kumpulan UBS.
“Perkara ini menyeronokkan untuk ketawa. Saya perlu tahu di mana orang ini bekerja,” kata seorang netizen pada hantaran di Twitter tersebut. – Agensi


Lelaki abai isteri, anak 33 tahun kembali rebut hak milik rumah
Oleh KOSMO

21 Mac 2023, 6:30 pm
BEIJING – Seorang lelaki di China yang mengabaikan isteri dan anaknya selama 33 tahun selepas  berhijrah ke Amerika Syarikat (AS) kini kembali untuk menuntut ‘bahagiannya’ ke atas sebuah pangsapuri  yang diduduki oleh wanita itu, lapor akhbar South China Morning Post semalam.
Liu Yusheng, 73, berhijrah ke AS 33 tahun lalu bersama saudara lelakinya kerana percaya mereka boleh menjalani kehidupan lebih baik di negara itu.
Dua beradik itu masuk ke AS secara haram selepas Yusheng meninggalkan isteri dan anak perempuannya yang ketika itu berusia lapan tahun di bandar raya Shanghai. Sejak itu, dia tidak pernah mengirim berita atau berhubung dengan isteri dan anaknya.
Tidak lama selepas itu, saudara lelaki Yusheng kembali ke China selepas mendapati kehidupan sebagai pendatang haram di AS amat sukar.
Yusheng kemudian bertemu dengan seorang wanita yang juga dari Shanghai ketika merayau-rayau di sekitar New York, di mana dia diberi bantuan makanan dan tempat tinggal oleh Persatuan Penduduk Shanghai di AS.
Mereka mengumpul dana untuk Yusheng membeli tiket penerbangan pulang ke China selepas lelaki itu mengaku dia mahu meminta maaf kepada keluarganya dan bertemu semula dengan isteri dan anaknya selain mendakwa dia tidak menghubungi mereka sejurus tiba di AS kerana wang dan pasportnya telah dicuri.

Pada November tahun lalu, Yusheng berjaya pulang ke Shanghai untuk bertemu semula dengan isteri dan anaknya selepas persatuan tersebut membantu dia mencari mereka. Isteri dan anaknya  bagaimanapun enggan menemui Yusheng kerana marah terhadapnya.
“Anda telah meninggalkan kami selama bertahun-tahun dan mengabaikan keluarga sendiri. Jadi, kami menganggap anda tidak wujud. Kita tidak akan kembali bersatu,” kata menantu Yusheng ketika mewakili anak dan isteri lelaki berkenaan.
Tidak lama selepas itu, Yusheng mendapat tahu bahawa isteri dan anaknya selama ini menerima pampasan daripada pihak berkuasa yang merupakan unit pangsapuri bersaiz lebih besar daripada yang didiami wanita itu ketika dia ditinggalkan.
Lelaki itu kemudian meminta isterinya membenarkan dia tinggal di pangsapuri tersebut bersama-sama atau membayarnya sebanyak separuh daripada harga pasaran.
Menurut laporan, harga pangsapuri yang terletak di pusar bandar Shanghai itu kini mencecah jutaan yuan.
Disebabkan enggan memenuhi permintaan itu, Yusheng mengancam akan mengambil tindakan undang-undang terhadap isterinya dan menuntut rumah tersebut sebagai sebahagian daripada miliknya.
Meskipun menafikan perkara itu, kisah mengenai Yusheng menjadi tular dan mencetuskan kemarahan pengguna media sosial.
“Tidak berbaloi untuk berasa simpati kepada orang seperti ini. Memandangkan penduduk China di AS amat baik untuk menghantar dia pulang, mereka perlu menjaganya sehingga dia meninggal dunia atau sila kumpulkan wang untuk menghantar dia pulang ke sana semula,” kata seorang netizen. – Agensi


Jutawan Filipina, Frank Lao ambil alih 35 peratus kepentingan ZUS Coffee
Oleh MUHAMMAD FARID AHMAD TARMIJI

21 Mac 2023, 7:51 pm
KUALA LUMPUR – Jutawan Filipina, Frank Lao, yang merupakan individu di sebalik dua francais restoran paling terkenal di Filipina, Choi Garden dan Gloria Maris, mengembangkan lagi portfolionya dengan melabur dalam ZUS Coffee, jenama kopi Malaysia yang berasaskan teknologi.
Ketua Pegawai Operasi Choi Garden, Janica Lao, telah menandatangani perjanjian untuk membeli saham sebanyak 35 peratus dalam ZUS Coffee.
Majlis menandatangani perjanjian itu berlangsung di Malaysia minggu lepas.
Perjanjian itu turut ditandatangani oleh pengasas bersama ZUS Coffee, Ian Chua.
Frank Lao sebelum ini membeli restoran makanan laut Gloria Maris dan Hai Kang di Greenhills pada tahun 2020.
Janica menerajui pengembangan kumpulan Choi Garden, selepas berjaya melancarkan restoran Sepanyol Perro Chikko, Teh Susu Boba Girl dan Beard Papa’s.

Janica berkata, kumpulan Choi Garden berhasrat untuk berkembang di Filipina dan ZUS Coffee merupakan integrasi yang sesuai untuk perancangan mereka.
“Kami berhasrat untuk memperkenalkan ZUS Coffee kepada Filipina. ZUS Coffee tidak berniat untuk menjadi francais, kesemua kedai mereka dimiliki oleh syarikat itu, dan mereka berhasrat untuk menjadi juara jenama tempatan.
“Pengembangan ZUS Coffee di Malaysia sangat pantas dalam tiga tahun ini dan mereka beriltizam untuk memenuhi pasaran Malaysia dengan perisa tempatan. Kami percaya mereka akan melakukan perkara yang sama di pasaran Filipina,” katanya.
ZUS Coffee menawarkan kopi ‘specialty’ yang konsisten dan berpiawaian tinggi.
Dengan menggunakan bahan-bahan dan teknologi berkualiti tinggi, dan juga model perniagaan yang inovatif, ZUS Coffee berdedikasi untuk menghasilkan kopi ‘specialty’ yang harga berpatutan untuk semua orang.
ZUS Coffee membuka kedai pertamanya di Malaysia pada tahun 2019.
Kini, ZUS Coffee memiliki 197 outlet di seluruh negara, dengan penjualan kopi yang mencecah 30 juta cawan.
Jenama kopi tempatan itu telah berkembang pesat di Malaysia dengan model perniagaan inovatifnya yang menawarkan produk berkualiti dengan harga yang berpatutan, kafe moden ‘insta-worthy’, serta dilengkapi dengan aplikasi pesanan dan penghantaran.
Lebih 1.5 juta individu telah memuat turun aplikasi itu setakat 20 Mac 2023, dan pada masa ini terdapat lebih 800,000 pengguna aktif setiap bulan.
Sementara itu, Ian Chua berkata, ZUS Coffee sedang berusaha untuk meningkatkan bilangan pengguna aplikasi melalui pelbagai bentuk promosi.
“Kami mempunyai beberapa insentif di aplikasi kami bagi menggalakkan pelanggan mencuba kopi kami serta memberitahu saudara-mara dan rakan-rakan mereka mengenainya,” katanya.
Ian Chua menambah, syarikat itu mahu membuka 150 outlet di kawasan strategik di sekitar Malaysia tahun ini.
“Kami optimis tentang pasaran kopi dan pengembangan syarikat kami. Kami sangat berterima kasih dengan ZUSsies dan pekerja tempatan kami atas semua pencapaian kami setakat ini.
“Kami mendapati semakin ramai orang menyukai kopi kami, dan mereka meminta kami membuka lebih banyak cawangan dan untuk mempelbagaikan menu makanan kami. Kami akan memperkenalkan makanan panas untuk memenuhi selera mereka,” jelasnya.


Inkues Baby Syifaa : Waris serah baju, seluar mangsa selepas dua bulan
Oleh NOR SHAFAWATI YUP

21 Mac 2023, 7:12 pm
SEREMBAN – Saksi ke-20 prosiding hari kelima inkues kematian ‘Baby Syifaa’ memberitahu Mahkamah Koroner bahawa baju dan seluar dipakai bayi perempuan berusia 15 bulan itu telah diserahkan kepada pihak polis selepas dua bulan kematiannya.
Pegawai Turus Bahagian Jenayah Seksual, Wanita Dan Kanak-Kanak (D11) Ibu Pejabat Polis Kontinjen Negeri Sembilan, Asisten Superitendan Chong Meei Chyi berkata, beliau telah mengambil pakaian Nour Rania Asyifaa atau ‘Baby Syifaa’ di rumah ibu bapanya di Sendayan, di sini pada 8 April 2022.
Meei Chyi di hadapan Koroner Datin Surita Budin berkata, beliau membuat rampasan pakaian tersebut kerana telah dimaklumkan waris bahawa pakaian mangsa masih berada di bawah kawalannya.
Ketika ditanya Pengarah Pendakwaan Negeri Sembilan, Badius Zaman Ahmad, adakah itu merupakan prosedur biasa memandangkan barang kes hanya dirampas selepas dua bulan.
Meei Chyi menjelaskan, ia bukan prosedur biasa tetapi sebagai pegawai pemantau atau penyelia dalam kes itu beliau hanya mengetahui perkara berkenaan setelah dimaklumkan oleh pihak waris.
“Waris ada beritahu yang pegawai penyiasat kes tidak buat rampasan dari mereka dan saya sebagai pegawai pemantau yang terima maklumat ini telah bertindak membuat rampasan untuk siasatan lanjut. Saya tidak terlibat dalam siasatan tetapi memberi bantuan kepada pegawai penyiasat kes,” katanya.

Peguam mewakili keluarga Syifaa, Gaithri Thomas turut mempersoalkan perkara sama kerana katanya, menjadi tugas pegawai penyiasat untuk mengambil barang kes secepat mungkin dan bukannya menunggu sehingga dua bulan.
“Apakah alasan diberi oleh pegawai penyiasat kenapa dia tidak mengambil pakaian itu sendiri? Kenapa mengarahkan puan?” soalnya.
Meei Chyi berkata, beliau tidak pasti dan ketika menerima barang kes iaitu sehelai baju dan seluar berwarna merah jambu jenama OKBB ia dalam keadaan baik dan dimaklumkan masih belum dibasuh.
Sementara itu, saksi ke-21, pemilik dan pengasuh kedua taska, Nadzirah Ahmad Damanhuri, 30, berkata, pada hari kejadian dia terkejut dan panik apabila kakaknya, Khairulnisa Ahmad Damanhuri, 38, mendukung Nour Rania Asyifaa dan menjerit memaklumkan tentang keadaannya yang tidak sedarkan diri.
“Kemudian kakak letak Syifaa di atas lantai dan cuba tekan dadanya tetapi tiada tindak balas, saya terus suruh kakak bawa Syifaa ke hospital untuk selamatkannya,” katanya.
Nadzirah bertanggungjawab menjaga 12 kanak-kanak berusia dua hingga enam tahun termasuk tiga transit manakala Khairulnisa menguruskan tiga orang bayi termasuk Nour Rania Asyifaa di bilik berasingan.
Jelas Nadzirah, selepas menguruskan anak asuhannya lebih kurang pukul 6 petang dia menjalankan rutih harian melakukan kerja pembersihan dan mencuci tiga ‘bouncer serta kain jaring buaian berwarna biru yang telah digunakan oleh Nour Rania Asyifaa pada hari kejadian.
“Masa itu Covid-19, jadi setiap hari kami akan basuh balik untuk kegunaan keesokan hari. Saya fikir Syifaa hanya pengsan dan pada awalnya tidak tahu kematian Syifaa ada kaitan dengan buaian,” katanya yang hanya mengetahui perkara sebenar daripada kakaknya ketika dalam perjalanan ke balai polis.
Prosiding kes bersambung esok dengan memanggil Nadzirah sekali lagi dan dua ahli kimia. – KOSMO! ONLINE


Lelaki dicurangi kekasih terima wang Dana Insurans Patah Hati RM1,354
Oleh KOSMO

21 Mac 2023, 7:30 pm
NEW DELHI – Seorang lelaki di India menerima wang pampasan berjumlah 25,000 rupee (RM1,354) selepas teman wanitanya berlakunya curang kepadanya, lapor laman berita Newsd.
Berdasarkan perkongsian di laman Twitter, lelaki bernama Prateek Aaryan itu berkata, ganti rugi tersebut diterima hasil daripada perjanjian yang dibuat antara dia dan  bekas teman wanitanya ketika mereka baru memulakan hubungan cinta.
“Disebabkan teman wanita curang kepada saya, saya menerima ganti rugi 25,000 rupee (RM1,354).
“Ketika hubungan kami bermula, kami menyimpan wang sebanyak 500 rupee (RM27.70) setiap seorang pada  setiap bulan yang didepositkan ke dalam  sebuah akaun bank.
“Kami membuat perjanjian bahawa sekiranya  sesiapa antara kami yang berlaku curang di kemudian hari, pihak satu lagi  boleh mengambil semua wang tabungan tersebut. Ia dinamakan ‘Dana Insurans Patah Hati’,”  kata Prateek menerusi hantarannya.
Tambah Prateek, ramai wanita tidak mempercayai bahawa wang tabungan seperti itu memberi manfaat kepada sesebuah hubungan.

“Tabung ini khas untuk mereka yang setia sahaja,” katanya.
Hantaran itu menjadi tular dengan ramai netizen memberikan pendapat masing-masing.
“Ini adalah idea paling bijak yang saya pernah dengar,” kata seorang pengguna media sosial.
“Siapa cakap cinta tak memandang polisi bayaran balik?” komen pengguna lain. – Agensi


Dua jam turunkan jenazah lelaki obesiti ke liang lahad
Oleh ROSLIZA MOHAMED

21 Mac 2023, 7:36 pm
KOTA BHARU – Angkatan Pertahanan Awam Malaysia (APM) Kota Bharu membantu menguruskan pengebumian jenazah seorang lelaki obesiti dengan berat badan lebih 200 kilogram di Kampung Demit, Kubang Kerian di sini semalam.
Jurucakap APM Kota Bharu berkata, pihaknya menerima panggilan kecemasan kira-kira pukul 5 petang kelmarin daripada keluarga mangsa yang berusia 37 tahun.
Menurutnya, anggota APM sudah membantu mengalihkan mangsa yang meninggal dunia akibat sakit jantung dari katil ke ruang yang selesa di rumahnya kelmarin.
“Seramai 20 anggota sekali lagi mambantu urusan pengebumian mangsa sehingga ke tanah perkuburan yang terletak kira-kira 100 meter dari rumahnya pada pukul 8.30 pagi semalam.
“Anggota APM mengambil masa hampir dua jam untuk membantu menurunkan jenazah mangsa ke liang lahad menggunakan tali khas,” katanya ketika dihubungi Kosmo! sebentar tadi.
Tambahnya, berdasarkan maklumat, lelaki itu mengalami obesiti sejak daripada kecil. – KOSMO! ONLINE


Bekalan telur ayam dijamin cukup untuk Ramadan, Syawal
Oleh ASLIZA MUSA

21 Mac 2023, 7:18 pm
TAPAH – Lembaga Pemasaran Pertanian Persekutuan (FAMA) Perak mengedarkan sebanyak 290,000 biji telur ayam bagi keperluan dalam negeri dalam tempoh empat bulan sejak Disember lalu.
Pengarah FAMA Perak, Noorsham Ramly berkata, bekalan telur tersebut diperoleh daripada pengusaha tempatan termasuk pembekal di Melaka.
Katanya, setakat ini, bekalan telur ayam di Perak mencukupi terutama bagi menampung keperluan dan permintaan tinggi orang ramai ketika Ramadan dan Syawal ini.
“Biasanya permintaan telur ayam ketika Ramadan dan Syawal akan menjadi dua kali ganda. Namun, setakat ini kita dapati bekalan telur ayam adalah mencukupi. Jika ada keperluan, kita sedia gerakkan logistik untuk mendapatkan bekalan dari negeri lain.
“Kita pun memang ada ambil bekalan telur ayam dari negeri lain contohnya dari Melaka,” katanya ketika ditemui pada Program Jualan Ramadan Madani di Pasar Tani Tapah, di sini hari ini. – KOSMO! ONLINE


Kempen Ramadan Anugerah Terindah tawar lebih 1,000 hadiah menarik
Oleh NURUL IZZATI ZAINI

21 Mac 2023, 6:57 pm
PETALING JAYA – Pusat Pungutan Zakat – Majlis Agama Islam Wilayah Persekutuan (PPZ-MAIWP) menawarkan lebih 1,000 hadiah menarik khas buat pembayar zakat menerusi Kempen Ramadan Anugerah Terindah.
Antara hadiah yang ditawarkan adalah pakej Umrah, set solat eksklusif, Jam Buruj, telefon pintar, iPad dan baucar makanan.
PPZ-MAIWP dalam kenyataan berkata, kempen tersebut bertujuan untuk menggalakkan masyarakat Islam khususnya di Wilayah Persekutuan untuk menunaikan ibadah zakat.
“Kita ingin mengajak pembayar zakat dan asnaf menjadikan Ramadan kali ini paling indah dengan kasih sayang sesama insan melalui kongsi rezeki dan meringankan beban mereka memerlukan.
“Dalam kempen ini, saluran bayaran untuk orang ramai berwakaf disediakan dan mulai Disember lepas juga kami telah diberi kuasa untuk mengutip wakaf di Wilayah Persekutuan.
“Mereka yang menunaikan zakat harta, fitrah dan wakaf tunai di PPZ-MAIWP melalui saluran bayaran yang disediakan, akan berpeluang untuk memenangi hadiah-hadiah tersebut,” katanya hari ini.

Tambah PPZ-MAIWP, pelbagai program turut dijalankan sepanjang Ramadan seperti Vibe Ramadan Tadabbur AI-Quran, Bual Bicara, Program Turun Padang, Doa Senjata Mukmin dan Kuiz Interaktif Zakat serta banyak lagi pengisian ilmiah telah disediakan.
“Kami harap semua masyarakat Islam di Wilayah Persekutuan dapat menunaikan zakat untuk mengembalikan hak asnaf sebanyak 2.5 peratus,” ujarnya.
Antara perkhidmatan dan saluran bayaran sepanjang Ramadan bagi menunaikan kewajipan zakat fitrah adalah Portal PPZ-MAIWP (fitrah.zakat.com.my), Amil Fitrah dan Ejen-ejen online kutipan PPZ-MAIWP.
Saluran bayaran zakat harta juga boleh dilakukan di Kaunter PPZ-MAIWP, Portal zakat.com.my, Aplikasi MyZakat, Skim Potongan Zakat Bulanan (Skim PZB) dan Door To Door (Kaunter Zakat Bergerak), Ride2U & Kaunter Zakat Digital. – KOSMO! ONLINE


Kucing ‘busker’ tarik perhatian ramai
Oleh KOSMO!

21 Mac 2023, 7:00 pm
TAIPEI – Seekor kucing yang menyertai persembahan muzik jalanan di Taiwan tular di media sosial kerana aksinya yang mencuit hati, lapor laman berita Mothership.
Video yang dimuat naik menerusi akaun TikTok @0110maojian itu memaparkan aksi duet kucing tersebut ketika tuannya menyanyikan lagu Mandarin yang popular.
Lagu itu pada asalnya sememangnya menampilkan bunyi mengiau secara berulang yang dibuat oleh seekor kucing.
Baris pertama lagu itu diterjemahkan kepada: “Kita boleh belajar mengiau seperti kucing, kita seperti meow meow meow meow meow.”
Kucing tersebut memberikan kerjasama ketika persembahan dengan menyanyikan ‘meow’ yang terakhir pada hujung baris ayat pertama.
Lebih menarik perhatian orang ramai adalah apabila seorang lagi penghibur yang teruja membawa kucing tersebut pada mikrofon.

Orang ramai yang menyaksikan kejadian itu ketawa dan penghibur tersebut melompat gembira atas kerjasama daripada kucing berkenaan.
Video itu mendapat perhatian netizen di ruanga komen.
“Kucing itu sangat sporting,” komen seorang netizen. – Agensi


Peniaga teruja Agong singgah minum cendol selepas lambai tangan
Oleh KOSMO!

21 Mac 2023, 7:27 pm
PETALING JAYA – Seorang peniaga melompat teruja apabila Yang Dipertuan Agong, Al-Sultan Abdullah Ri’ayatuddin Al-Mustafa Billah Shah berkenan mencemar duli untuk singgah ke kedainya yang terletak di Lanchang, Pahang.
Menerusi video dimuat naik @cendollily di media sosial, dia pada mulanya hanya ingin melambai tangah ke arah kereta Baginda yang kebetulan lalu di depan kedainya.
Namun, kenderaan Agong sempat berhenti dan kelihatan Baginda sedang memandu sambil ditemani seorang pegawal peribadi disebelahnya.
“Masa ini Tuanku lalu, ingat nak lambai sahaja sebab tidak pernah jumpa depan-depan. Tiba-tiba Tuanku singgah turun berhenti kereta tengah jalan. Masa ini, jangan cakaplah macam mana perasaan kami.
“Petua orang tua kalau pagi itu rama-rama besar hinggap dekat kita, maksudnya ada orang ‘besar’ nak datang,” tulisnya dalam video itu.
Sehubungan itu, Kosmo! mendapati ramai memuji Agong yang mesra rakyat disamping terkejut melihat Baginda memandu kereta sendiri.

“Walaupun saya orang Kedah, saya sangat suka dengan cara kerabat Sultan Pahang yang memang betul-betul mesra dengan rakyat,” kata Hafizi Hasdi.
“Bagusnya, Tuanku yang memandu sendiri, pengawal peribadi duduk sebelah,” ujar Daus.
“Suka tengok Tuanku, nampak muda sahaja. Tetap tersenyum, itulah rahsia awet muda,” seloroh Farah. – KOSMO! ONLINE


Pendidikan sekolah menengah ‘wajib’
Oleh Abdul Rahman Razali

21 Mac 2023, 7:36 pm
Pendidikan sekolah menengah ‘wajib’ | 15 MINIT MMTV 20 MAC 2023


Dirotan 100 kali kerana berzina ketika suami merantau ke Malaysia
Oleh KOSMO!

21 Mac 2023, 5:30 pm
BANDAR ACEH  – Seorang ibu di Aceh Utara dihukum rotan 100 kali kerana berzina beberapa kali dengan seorang lelaki ketika suaminya merantau ke Malaysia, lapor portal berita Tribun Manado hari ini.
Ibu muda berusia 29 tahun itu pada mulanya berkenalan dengan lelaki tempatan berkenaan melalui media sosial, beberapa hari selepas ditinggalkan oleh suaminya dan perbuatan curang mereka bermula pada September 2022.
Kedua-dua mereka dikatakan beberapa kali melakukan hubungan intim apabila ibu muda tersebut ketiadaan si suami.
Bagaimanapun, kecurangan tersebut terbongkar selepas video perbuatan tidak senonoh itu dihantar oleh lelaki berusia 33 tahun itu kepada si suami, menyebabkan Mahkamah Syariah Lhoksukon menjatuhkan hukuman rota 100 kali pada Khamis lalu.
Dalam keputusannya, Majlis Hakim diketuai oleh Tubagus Sukron Tamimi Ssy menyatakan bahawa lelaki berkenaan dan si ibu tersebut terbukti bersalah kerana sengaja melakukan zina.
Kedua-dua pesalah itu ditahan oleh pihak berkuasa sehingga hukuman rotan dilaksanakan. – Agensi


Dua lelaki berdepan penjara 10 tahun jual ‘Datuk Seri’ palsu
Oleh ISKANDAR SHAH MOHAMED

21 Mac 2023, 5:32 pm
SHAH ALAM – Dua lelaki berdepan hukuman 10 tahun penjara apabila dihadapkan ke Mahkamah Majistret di sini, hari ini atas pertuduhan berkaitan penipuan bagi mendapatkan gelaran ‘Datuk Seri’ palsu dengan bayaran tertentu tahun lalu.
Tertuduh, Rohaized Abd. Razak, 49, dan Shahferoz Khan Mohamed Ayub Khan, 35, bagaimanapun mengaku tidak bersalah di hadapan Majistret Mohamad Redza Azhar Rezali.
Mengikut pertuduhan, mereka didakwa memperdaya seorang lelaki berusia 58 tahun bagi menyerahkan wang RM140,000 untuk mendapatkan gelaran itu.
Perbuatan itu dilakukan berdekatan restoran di sebuah pusat beli belah di Puchong pada 10 November hingga 10 Disember tahun lalu.
Kesalahan mengikut Seksyen 420 Kanun Keseksaan itu memperuntukkan hukuman penjara maksimum 10 tahun penjara, denda dan sebatan.
Timbalan Pendakwa Raya, Nurul Farah Sofea Norazman menawarkan kedua-dua tertuduh diikat jamin masing-masing RM15,000 dengan seorang penjamin.

Peguam Hazwan Hassan yang mewakili Rohaized bagaimanapun memohon pengurangan kerana anak guamnya itu menanggung seorang isteri dan empat anak termasuk dua yang masih kecil.
Mohamad Redza kemudian membenarkan kos ikat jamin RM9,000 dan sebutan semula kes ditetapkan pada 23 Mei depan. – KOSMO! ONLINE


Telur ikut gred bagi peniaga biskut raya
Oleh DIYANATUL ATIQAH ZAKARYA

21 Mac 2023, 5:12 pm
MELAKA – Usahawan industri kecil dan sederhana (IKS) di negeri ini termasuk peniaga biskut raya tidak perlu bimbang mengenai bekalan telur bagi pembuatan produk jualan sempena Ramadan dan Aidilfitri ini.
Pengarah Lembaga Pemasaran Pertanian Persekutuan (FAMA) Melaka, Hairudin Yunos berkata, pihaknya telah berurusan dengan industri terlibat yang memerlukan pengkhususan bekalan telur mengikut gred termasuk usahawan IKS.
“Dari segi peniaga IKS yang membuat biskut raya ini mereka ada permintaan dan kita telah sediakan sebagai contoh untuk membuat kuih bahulu kena pakai telur gred AA sahaja atau kuih itu tidak kembang.
“Jadi, kita dah engage (berurusan) dengan industri yang perlu, bukan sahaja kita mementingkan bekalan untuk orang awam tetapi juga para usahawan makanan ini,” katanya ketika ditemui pemberita di Bukit Katil, di sini, hari ini.
Ujarnya lagi, FAMA Melaka telah membekalkan telur kepada 30 usahawan kek dan biskut di ketiga-tiga daerah di negeri ini yang mula meningkatkan pembuatan produk masing-masing sejak tiga minggu lalu.
“Hari ini sudah tidak perlu risau kerana isu keteserdiaan kerana bekalan tu memang FAMA Melaka akan pastikan ia mencukupi dan setiap minggu kita sasarkan bekalan antara 15,000 sehingga 20,0000 papan kepada semua pusat operasi FAMA,” katanya. – KOSMO! ONLINE


Cubaan ponteng sekolah gagal, ditahan lepas panjat pagar
Oleh NURUL IRDINA SUMALI

21 Mac 2023, 5:17 pm
Petaling Jaya – Cubaan seorang kanak-kanak melarikan diri dari sekolah pada hari pertama sesi persekolahan kelmarin mencuit hati orang ramai.
Menerusi rakaman yang dikongsi @Tiney_eny semalam memperoleh 100,000 tanda suka dan rata-rata ramai kagum dengan kelincahan kanak-kanak terbabit.
Berdasarkan video tersebut, kanak-kanak terbabit cuba meloloskan diri dengan cara menyelinap melalui lubang pagar sebelum ditangkap pengawal keselamatan sekolah.
Difahamkan, kanak-kanak berkenaan bertindak bijak dengan menyidai dahulu tudung yang dipakainya di pagar sebelum melarikan diri.
Menjengah ke ruangan komen, pelbagai reaksi diberikan orang ramai berkenaan video tular itu.
“Kesian dia mungkin tidak bersedia lagi untuk ke sekolah. Untuk para ibu, setahun sebelum anak sekolah, biasakan dia bergaul dengan kawan-kawan dan banyakkan aktiviti bersama rakan sebaya,” komen Nad.

“Aduh, jangan lari adik. Dekat luar sana banyak penjahat. Peranan pengawal keselamatan sangat besar,” kata Christ Ucan.
“Kita sama adik bezanya saya tidak kantoi tapi bapa jumpa tepi jalan masa dia nak beli nasi lemak” ujar Danishboiiiii.
Dalam pada itu, ibu kepada kanak-kanak berkenaan, Norsahila Hashim menerusi hantaran di Facebooknya berkata, pada awalnya anaknya itu ditemani oleh bapanya dari rumah sehinggalah ke kelas.
Namun, menurut wanita itu, anaknya mula melarikan diri dari sekolah sehingga berani memanjat pagar selepas menyedari ayahnya sudah pulang. – KOSMO! ONLINE


226 peniaga terbeban sewa naik sehingga 400 peratus
Oleh RAJA JAAFAR ALI

21 Mac 2023, 6:20 pm
JOHOR BAHRU – Seramai 226 peniaga dari 18 kawasan Kebayan dan Semai Niaga sekitar bandar raya Pasir Gudang terbeban dan hampir gulung tikar selepas Majlis Bandaraya Pasir Gudang (MBPG) menaikkan kadar sewa antara 200 sehingga 400 peratus sejak Januari lalu.
Kebanyakan peniaga antaranya di Kebayan Jalan Sena, Kebayan Taman Mawar, Kebayan Sungai Buluh, Kebayan Taman Pasir Putih, Semai Niaga Taman Cendana dan Semai Niaga Taman Air Biru menyifatkan kenaikan itu seakan mahu ‘membunuh’ mereka.
Seorang peniaga, Siti Amzila Ahmad, 42, yang mengusahakan kedai jahit di Kebayan Jalan Tembusu berkata, sebelum ini sewa yang dikenakan pihak berkuasa tempatan (PBT) itu adalah RM490 namun bermula 1 Januari lalu, ia naik sehingga RM2,028.
“Kadar sewa baharu ini amat tidak munasabah dalam keadaan perniagaan kami yang perlahan dan masih mahu menapak semula selepas Covid-19. Apatah lagi lokasi Kebayan Jalan Tembusu yang tidak strategik.
“Keadaan ini membuatkan sumber pendapatan kami terjejas sebab kos operasi perniagaan bertambah berkali ganda dan mendadak dalam keadaan ekonomi tidak menentu selepas pandemik,” katanya dalam sidang akhbar peniaga-peniaga Kebayan dan Semai Niaga, di sini hari ini.
Pengusaha Restoran Mee Bandung Sarang Buaya, Norlida Saadon, 43, berkata, kenaikan kos sara hidup, peningkatan harga barang serta kadar sewa yang dinaikkan memberi kesan negatif kepada peniaga.

“Saya hampir-hampir tutup kedai bulan lalu tetapi apabila syarat diberikan PBT terbabit supaya menyerahkan kedai dalam keadaan asal jika mahu tutup kedai, ini memerlukan kos. Mahu cari kedai baharu perlukan kos, nak keluar dari kedai sedia ada pun perlu kos,” katanya.
Sementara itu, Pengerusi Pertubuhan Prihatin & Cinta Malaysia Syed othman Abdullah berkata, kadar sewa yang dinaikkan amat membebankan para peniaga yang kebanyakkannya dari golongan B40.
“Saya akan berjumpa dengan Datuk Bandar MBPG bagi membincangkan kemelut yang mereka hadapi. Saya berharap Datuk Bandar akan peduli dengan nasib peniaga ini, kerana mereka bukan tolak kenaikan sewa tetapi kenaikannya terlalu tinggi,” ujarnya. – KOSMO! ONLINE


Saya curang? ‘Spin’ selagi boleh – Puteri Sarah
Oleh MOHD. HAIKAL ISA

21 Mac 2023, 6:05 pm
PETALING JAYA – Isteri pertama Syamsul Yusof, Puteri Sarah menangkis dakwaan dilemparkan suaminya yang mengatakan dirinya curang dengan bekas kekasih.
Puteri Sarah atau nama sebenarnya, Puteri Sarah Liyana Megat Kamaruddin juga mempersoalkan mengapa suaminya itu baru sekarang ingin memfailkan tuntutan nusyuz.
“Kenapa baru sekarang nak failkan nusyuz sedangkan masalah ini sudah berlaku sejak empat tahun lalu. Apa yang dia mahukan lagi?
“Buatlah apapun kerana saya tidak takut. Saya yakin saya di pihak yang benar.
“Cuma saya ingin ingatkan yang mereka (Syamsul dan pihak ketiga) sekarang ini sedang dalam siasatan di bawah satu akta kesalahan jenayah syariah,” kata Sarah, 38, kepada Kosmo! Online.
Sarah juga memaklumkan, mereka yang terlibat dalam krisis rumah tangganya sudah dipanggil pihak berkuasa dan sedang menunggu tindakan lanjut undang-undang.
“Mereka pun sudah dipanggil untuk beri keterangan dan saya sedang menunggu tindakan lanjut dari mahkamah.

“Jadi siapa yang nusyuz? Insya-Allah segala kebenaran akan terbongkar. Tunggu dan lihat. Nak sangat kata saya curang. ‘Spin’ selagi boleh,” katanya lagi.
Hari ini, Syamsul memfailkan tuntutan nusyuz terhadap isteri pertamanya itu di Mahkamah Rendah Syariah Gombak Timur.
Pengarah filem Mat Kilau: Kebangkitan Pahlawan itu memberitahu, antara alasan tuntutan nusyuz yang difailkan terhadap Sarah adalah kerana wanita itu masih berhubung dengan bekas kekasihnya yang kini berstatus suami orang.
“Selama ini apa yang berlaku ke atas rumah tangga, saya banyak diam. Rasa tak elok nak kongsi hal ini kepada umum.
“Saya sudah memendam rasa sebagai suami. Dalam dunia ini, tiada suami yang boleh terima apabila isterinya curang dengan suami orang lain. Saya tahu Sarah masih berhubung dengan bekas kekasihnya sewaktu di zaman kolej lagi,” dedah Syamsul.
Tarikh sebutan semula kes tuntutan nusyuz Syamsul terhadap Sarah akan disambung semula pada 6 April depan. – KOSMO! ONLINE


Warga emas kembara 300 kilometer bawa 11 kucing tular
Oleh KOSMO!

21 Mac 2023, 6:00 pm
BANGKOK – Kisah menyentuh hati seorang lelaki tular di media sosial Thailand selepas dia mengembara bersama 11 ekor kucing peliharaannya dengan menaiki motosikal dari Bangkok menuju bandar Nakhon Ratchasima di rantau Isaan, lapor laman berita Thaiger semalam.
Perjalanan Pak cik Samsen bersama 11 ekor kuncingnya sejauh hampir 300 kilometer itu mengambil masa kira-kira lima jam.
Orang ramai mengenali Pak cik Samsen atau nama sebenarnya, Choowong Thepkoh, 65, selepas pesohor-pesohor TikTok Thailand menyiarkan video dia bersama kucingnya.
Pak cik Samsen menyara hidup dengan menjual perhiasan di pasar lambak daerah Pom Prap Sattru Phai di Bangkok. Dia juga mengitar semula sampah dan menjualnya kepada kilang kitar semula.
Kumpulan pencinta kucing juga telah membantunya dengan menyumbang makanan dan barang keperluan lain untuk haiwan-haiwan itu.
Laman Facebook kucing popular, Kingdom of Tigers turut mengumpul dana untuk membeli sebuah motosikal roda tiga supaya dia boleh pergi ke pasar bersama kucing-kucingnya.

Pada Jumaat lalu, laman web itu meminta orang ramai melindungi Pak cik Samsen sekiranya bertemu dengannya di jalanan. Lelaki itu ingin membawa kucing-kucingnya melawat Nakhon Ratchasima setelah meninggalkan bandar itu 26 tahun lalu.
Pasukan penyelamat di bandar Nakhon Ratchasima kemudian membantu menemani Pak cik Samsen sehingga dia tiba di destinasi tersebut pada pukul 3.30 petang (waktu tempatan).
Dalam satu wawancara, Pak cik Samsen memberitahu bahawa dia tinggal di Bangkok dan menjual apa sahaja supaya mempunyai wang yang cukup untuk membeli makanan untuk dia dan kucing-kucingnya.
Lelaki warga emas itu berkata, semua kucing tersebut adalah kucing terbiar. Dia berhasrat untuk menjaga kucing-kucing itu walaupun kadang kala sukar untuk memberi haiwan itu makan. – Agensi


Shuhada tak halang Hafidz Roshdi jumpa anak
Oleh NUR EMIRA SAIZALI

21 Mac 2023, 6:15 pm
SHAH ALAM – Meskipun berhadapan dengan krisis rumah tangga, Nurul Shuhada tidak akan memutuskan hubungan suaminya, Hafidz Roshdi dengan dua anak mereka.
Pemilik nama penuh Nurul Shuhada Mat Shukri, 29, itu memberitahu dia tidak akan menghalang pelakon drama Melastik Ke Hatimu berkenaan untuk bertemu dengan dua anak mereka iaitu Humairah, 6, dan Umar, dua tahun.
“Humairah ada bertanya tentang ayahnya dan sebagai seorang ibu, saya tak akan memburuk-burukkan Hafidz sebab itu ayah mereka.
“Saya tiada halangan untuk dia bertemu dengan anak-anak. Walaupun kami tak bersama sekali pun, saya mahu hubungan dia dengan anak-anak kekal erat,” katanya kepada Kosmo! Online di Mahkamah Rendah Syariah di sini, hari ini.
Menjawab sama ada dia terbuka untuk menerima kembali Hafidz dalam hidupnya, Shuhada hanya berserah kepada ketentuan Tuhan.
Bahkan, rasa sayang yang tersisa dalam dirinya juga hanya kerana disebabkan pelakon itu merupakan bapa kepada dua-dua anak mereka.

“Saya serah semuanya kepada Allah SWT sebab apa pun keputusan, saya juga tak tahu mana yang terbaik. Apa yang Allah sudah takdirkan kepada saya, itu yang terbaik.
“Perasaan sayang itu subjektif. Ketika ini sayang saya terhadap Hafidz hanyalah kerana dia merupakan ayah kepada anak-anak kami,” ujarnya.
Mengulas mengenai surat terbuka yang menuntutnya untuk meminta maaf atas beberapa tuduhan terhadap Hafidz, Shuhada menjelaskan dia tiada niat untuk saling berbalah.
“Mengenai surat terbuka, saya tiada niat untuk berbalah. Saya juga sudah serahkan semua bukti kepada pihak peguam.
“Semua itu dilakukan demi maruah saya dan anak-anak, tak mahu dipijak-pijak lagi.
“Saya pun tak tahu dia nak saya mohon maaf mengenai apa sebab keluarga saya pun tidak bersuara atau meminta Hafidz meminta maaf mengenai insiden yang pernah berlaku sebelum ini,” jelasnya.
Terdahulu, Mahkamah Rendah Syariah di sini hari ini menetapkan 9 Mei depan bagi sebutan semula kes cerai Hafidz dan isterinya Shuhada berhubung isu lafaz cerai yang dibuat aktor berkenaan sebanyak dua kali.
Hakim Syarie Siti Rahman Hussin menetapkan tarikh itu selepas peguam syarie Datuk Akberdin Abdul Kadir yang mewakili Hafidz memohon satu tarikh lain bagi pihaknya menjawab tuntutan balas berhubung isu lafaz cerai itu.
Bagaimanapun, pihak mahkamah dimaklumkan terdapat isu baharu berhubung isu cerai itu apabila Shuhada mendakwa suaminya pernah melafazkan cerai kali pertama pada 22 Januari lalu menerusi aplikasi WhatsApp.
Kes perceraian tersebut dibuat mengikut Seksyen 57 Enakmen Undang-Undang Keluarga Islam (Negeri Selangor) 2003.
Shuhada juga dilaporkan memfailkan perceraian di mahkamah itu pada 27 Februari lalu, susulan keputusan dan persetujuan kedua-dua keluarga.
Sebelum itu, adik Shuhada yang hanya mahu dikenali sebagai Sofia, memaklumkan Hafidz sah bercerai talak satu dengan kakaknya pada 22 Februari lalu yang mana lafaz ketika itu dibuat menerusi panggilan telefon.
Dalam prosiding hari ini, Hafidz diwakili peguam syarie Datuk Akberdin Abdul Kadir manakala Shuhada diwakili peguam Nurfarhana Abd Manaf.
Pada 13 Mac lalu, Hafidz didakwa dan mengaku tidak bersalah di Mahkamah Majistret Kuala Kubu Bharu atas pertuduhan menumbuk pipi kiri Shuhada sebanyak tiga kali di susur keluar Plaza Tol Sungai Buaya, Hulu Selangor.
Pelakon drama Tundukkan Playboy itu membuat pengakuan tidak bersalah selepas pertuduhan dibacakan di hadapan Hakim Siti Fatimah Talib yang bertindak sebagai Majistret.
Mengikut pertuduhan, Hafidz didakwa menumbuk isterinya menggunakan tangan sebanyak tiga kali sehingga mangsa mengalami luka, lebam dan bengkak di pipi kiri.
Pertuduhan mengikut Seksyen 323 Kanun Keseksaan yang membawa hukuman penjara maksimum setahun atau denda RM2,000 atau kedua-duanya, dan dibaca bersama Seksyen 326A kanun sama yang memperuntukkan hukuman maksimum dua kali ganda bagi sabitan di bawah Seksyen 323.
Mahkamah kemudian membenarkan Hafidz diikat jamin RM4,000 selain turut memerintahkan dia dihantar ke Hospital Bahagia bagi menjalani rawatan psikiatri.
Untuk rekod, Hafidz dan Shuhada mendirikan rumah tangga pada 30 April 2016 dan mereka dikurniakan dua cahaya mata. – KOSMO! ONLINE


Syamsul Yusof fail nusyuz, dakwa Puteri Sarah curang
Oleh MOHAMMAD SHAHEMY AZMI

21 Mac 2023, 5:20 pm
GOMBAK – Pengarah kontroversi Syamsul Yusof akhirnya bersuara apabila memberitahu beberapa alasan tuntutan nusyuz yang dibuat ke atas isterinya, Puteri Sarah Liyana di Mahkamah Rendah Syariah Gombak Timur, di sini hari ini.
Syamsul, 39, yang ditemui Kosmo! Online di perkarangan mahkamah memberitahu, antara alasan tuntutan nusyuz yang difailkan terhadap Sarah adalah kerana wanita itu masih berhubung dengan bekas kekasihnya yang kini berstatus suami orang.
“Selama ini apa yang berlaku ke atas rumah tangga, saya banyak diam. Rasa tak elok nak kongsi hal ini kepada umum.
“Saya sudah memendam rasa sebagai suami. Dalam dunia ini, tiada suami yang boleh terima apabila isterinya curang dengan suami orang lain. Saya tahu Sarah masih berhubung dengan bekas kekasihnya sewaktu di zaman kolej lagi,” dedah Syamsul.
Kata pemilik nama lengkap Mohd. Syamsul Mohd. Yusof itu lagi, dia turut terkejut apabila Sarah mengeluarkan kenyataan berbaur fitnah apabila menuduh dia melakukan kekasaran terhadapnya (memukul).
“Saya terkejut apabila Sarah menuduh saya telah memukulnya. Itu adalah fitnah. Mungkin Sarah marah dan benci dengan saya.

“Kesilapan saya mungkin sebab saya diam sehingga ibu bapa saya juga menghentam saya. Saya bukan hendak membalas Sarah, tetapi orang perlu tahu hal yang sebenar,” kata Syamsul.
Sementara itu, peguamnya Azmi Mohd. Rais memberitahu, pihaknya akan menyerahkan tuntutan nusyuz ke atas Sarah dalam masa terdekat.
Ketika disoal media antara tuntutan nusyuz yang dibuat, Azmi memberitahu terdapat empat jenis tuntutan yang dinyatakan Syamsul.
“Syamsul memfailkan tuntutan nusyuz ke atas Sarah membabitkan beberapa alasan. Antaranya meninggalkan rumah kelamin sejak Oktober 2020.
“Kedua masih menghubungi bekas kekasihnya. Alasan ketiga kerana enggan mematuhi notis nusyuz dan keempat membuat kenyataan fitnah apabila dituduh memukul dan tidak memberi nafkah kepada isterinya,” kata Azmi.
Tarikh sebutan semula kes tuntutan nusyuz Syamsul terhadap Sarah akan disambung semula pada 6 April depan. – KOSMO! ONLINE


Kerajaan setuju tangguh pengenaan cukai jualan LVG import
Oleh EDDY AQMAL MOHAMED HAMIDI

21 Mac 2023, 5:34 pm
PUTRAJAYA – Kementerian Kewangan (MOF) memaklumkan bahawa kerajaan telah bersetuju untuk menangguhkan tarikh kuat kuasa peluasan skop kenaan cukai jualan untuk meliputi barangan import bernilai rendah (LVG) kepada suatu tarikh yang akan ditetapkan kelak.
Kementerian tersebut dalam kenyataan berkata, penangguhan itu turut melibatkan kenaan duti eksais ke atas produk penyediaan pra-campuran dengan kandungan gula yang tinggi melebihi nilai ambang 33.3 gram/100 gram dan cukai perkhidmatan ke atas perkhidmatan penghantaran barang.
“Ketiga-tiga inisiatif ini telah disyorkan untuk bermula pada tahun 2023, namun mengambil kira keperluan pihak industri yang memerlukan tempoh masa secukupnya untuk membuat persediaan terutamanya perusahaan mikro, kecil dan sederhana (PMKS), terdapat keperluan untuk menetapkan semula tarikh kuat kuasa pengenaan ketiga-tiga duti dan cukai tersebut.
“Sehubungan itu, kerajaan telah bersetuju untuk menangguhkan tarikh kuat kuasa kenaan duti eksais dan cukai perkhidmatan tersebut kepada suatu tarikh yang akan ditetapkan kelak,” katanya dalam satu kenyataan hari ini.
Menurut MOF, penangguhan tersebut juga memberi ruang kepada pihak industri untuk membuat penyelarasan ke atas model perniagaan mereka, pelaksanaan latihan dan penyediaan dokumentasi.
“Selain itu, kerajaan juga dapat memperhalusi semua aspek perundangan berkaitan bagi memastikan isu pelaksanaan dapat ditangani dengan sewajarnya,” jelas kenyataan itu.

Terdahulu, semasa pembentangan Bajet 2022 pada 29 Oktober 2021, kerajaan telah mengumumkan cadangan untuk mengenakan duti eksais ke atas produk penyediaan pra-campuran dengan kandungan gula yang tinggi melebihi nilai ambang 33.3 gram/100 gram, cukai perkhidmatan ke atas perkhidmatan penghantaran barang dan cukai jualan ke atas LVG.
Kenaan duti eksais ke atas produk penyediaan pra-campuran adalah untuk meneruskan usaha kerajaan membendung peningkatan penyakit diabetes, obesiti dan lain-lain penyakit tidak berjangkit yang dikaitkan dengan pemakanan yang tidak seimbang. – KOSMO! ONLINE


42 premis makanan urung lalat, lipas, tikus diarah tutup
Oleh ISKANDAR SHAH MOHAMED

21 Mac 2023, 5:04 pm
SHAH ALAM – Tindakan 42 premis makanan yang mempunyai urungan lipas, lalat dan tikus di Selangor mengundang padah apabila diarah tutup serta merta dalam tempoh tiga bulan tahun ini.
Kesalahan itu dikesan Jabatan Kesihatan Negeri Selangor (JKNS) menerusi Operasi Premis Bersih (OPB) di semua daerah bermula Januari lalu.
Pengarah Kesihatan negeri, Datuk Dr. Sha’ari Ngadiman berkata, operasi itu bertujuan memastikan premis bebas  pencemaran makanan dengan bahan cemar mikrobiologi atau toksik yang membahayakan kesihatan.
Katanya, pihaknya melakukan pemeriksaan menyeluruh ke atas 673 premis makanan sepanjang tempoh tersebut.
“Sebanyak enam peratus atau 42 daripadanya diarah tutup kerana dikesan berlaku urungan sekali gus mendapat markah merit rendah.
“Selain itu, sebanyak 462 Notis 32B di bawah Peraturan-Peraturan Kebersihan Makanan (PPKM) 2009 dikeluarkan dengan kompaun berjumlah RM287,200,” katanya dalam kenyataan di sini hari ini.

Jelas Sha’ari, Pejabat Kesihatan Daerah (PKD) Petaling merekodkan pemeriksaan tertinggi iaitu 138 premis termasuk tujuh yang diarah tutup. – KOSMO! ONLINE


[VIDEO] Penyelidik UMT selamatkan bot nelayan karam
Oleh KAMALIZA KAMARUDDIN

21 Mac 2023, 4:17 pm
MARANG – Tiga nelayan berdepan detik cemas setelah bot mereka hampir karam di perairan Pulau Kapas di sini sebelum diselamatkan kru kapal RV Discovery milik Universiti Malaysia Terengganu (UMT) hari ini.
Kejadian berlaku pada pukul 10.15 pagi itu berlaku pada kedudukan kira-kira 15 batu nautika dari perairan Kuala Terengganu.
Pensyarah Fakulti Sains dan Sekitaran Marin UMT, Dr. Fatin Izzati Minhat memberitahu, sewaktu kejadian, kapal penyelidikan universiti tersebut dalam perjalanan untuk mengambil sampel di perairan Pulau Kapas.
“Kami belayar dengan lapan kru, tiga kakitangan dan lapan pelajar universiti sebelum dikejutkan dengan penemuan bot nelayan yang hampir karam.
“Sebaik dimaklumkan perkara itu oleh kapten kapal, saya selaku Chief Scientist on Board (Ketua Saintis Bertugas) mengarahkan nelayan terbabit dibantu,” katanya ketika dihubungi Kosmo! di sini hari ini.
Fatin Izzati berkata, pada mulanya mereka membaling pelampung kepada ketiga-tiga nelayan terbabit yang berpaut pada bot sudah terbalik.

Tambah beliau, kapal RV Discovery kemudiannya mendekati bot nelayan berkenaan bagi memudahkan proses menyelamatkan mangsa. – KOSMO! ONLINE

@kosmoonlineInsiden bot nelayan karam yabg diselamatkan kapal penyelidikan UMT di perairan Pulau Kapas, Marang hari ini.
♬ original sound – Kosmo!


Bank pusat dunia campur tangan elak bank terus tumbang
Oleh KOSMO

21 Mac 2023, 4:37 pm
LONDON – Bank-bank pusat segera campur tangan untuk mengekalkan aliran tunai selepas kegagalan dua bank Amerika Syarikat (AS) dan usaha penyelamatan Credit Suisse mencetuskan gelombang kejutan merentasi pasaran global, lapor Perbadanan Penyiaran Britain(BBC) semalam.
Enam bank pusat termasuk Bank of England mengumumkan akan meningkatkan aliran mata wang dolar AS mulai semalam dengan langkah sedemikian kali terakhir diambil semasa krisis kewangan pada 2008 dan semasa kemuncak pandemik Covid-19.
Perkembangan itu berlaku selepas Credit Suisse diambil alih oleh bank pelaburan UBS yang berpangkalan di Switzerland dalam perjanjian penyelamatan  yang disokong oleh kerajaan.
Sementara itu, pasaran saham antarabangsan menjunam sejak Silicon Valley Bank (SVB) dan Signature Bank runtuh di AS baru-baru ini. Ia berikutan kebimbangan nasib  sama akan menimpa bank-bank lain.
Dalam satu kenyataan Bank of England, Bank of Japan, Bank of Canada, Bank Pusat Eropah, Rizab Persekutuan AS dan Bank Negara Switzerland menyatakan bahawa pihak masing-masing melancarkan tindakan yang diselaraskan untuk menjamin  aliran kredit.
Bank-bank pusat berkata,  langkah itu  untuk mengurangkan tekanan dalam pasaran pembiayaan global dan mengurangkan impak bekalan kredit kepada isi rumah dan perniagaan.

Daripada meminjam di pasaran terbuka, bank-bank Britain kini boleh  mengemukakan permohonan pinjaman  kepada bank England yang akan meminjam daripada Rizab Persekutuan AS.
Ia akan berfungsi dengan cara yang sama untuk bank-bank di zon mata wang euro, Kanada, Jepun, Switzerland dan AS manakala bank-bank akan dapat mengakses pembiayaan itu pada setiap hari.
Saham perbankan global merosot berikutan kegagalan SVB walaupun ada  Presiden Joe Biden memberi jaminan bahawa AS akan melakukan apa sahaja perlu untuk melindungi sistem perbankan. – Agensi


Hujan lebat di 5 negeri petang ini
Oleh NURUL IZZATI ZAINI

21 Mac 2023, 4:28 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di lima negeri sehingga pukul 7 malam ini.
MetMalaysia menerusi kenyataan berkata, negeri-negeri yang terlibat adalah Kedah, Pulau Pinang, Perak, Pahang dan Sabah.
“Di Kedah, kawasan yang dijangka mengalami cuaca buruk ini adalah Baling, Kulim dan Bandar Baharu manakala kawasan di Pulau Pinang pula adalah Seberang Perai Tengah dan Seberang Perai Selatan.
“Cuaca sama turut dijangka di Perak melibatkan kawasan Larut, Matang Dan Selama, Hulu Perak, Kuala Kangsar, Manjung, Kinta, Perak Tengah, Kampar dan Hilir Perak manakala di Pahang hanya kawasan Jerantut sahaja terlibat,” katanya.
Tambahnya, di Sabah kawasan yang diramalkan cuaca buruk adalah Pedalaman (Beaufort dan Tambunan), Pantai Barat (Papar, Putatan, Penampang, Kota Kinabalu dan Tuaran), Tawau (Lahad Datu) dan Sandakan (Telupid dan Kinabatangan).
Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam. – KOSMO! ONLINE


KSM sambut baik cadangan IKBN di bawah kementeriannya
Oleh NURUL IZZATI ZAINI

21 Mac 2023, 4:22 pm
PETALING JAYA – Kementerian Sumber Manusia (KSM) menyambut baik cadangan Timbalan Perdana Menteri, Datuk Seri Dr. Ahmad Zahid Hamidi untuk meletakkan Institut Kemahiran Belia Negara (IKBN) di bawah kementeriannya.
Menterinya, V Sivakumar berkata, perkara itu pernah dibincangkan beberapa kali bagi mencapai persetujuan untuk mewujudkan satu penyelarasan yang lebih baik buat institusi-institusi Pendidikan dan Latihan Teknikal dan Vokasional (TVET).
“Hari ini kita lihat terdapat 12 kementerian yg terlibat dengan pendidikan TVET. Kesemua program-program TVET adalah diselaraskan oleh Majlis TVET Negara, yang dipengerusikan oleh Ahmad Zahid sendiri.
“Ada cadangan daripada pihak Kementerian Belia dan Sukan (KBS) supaya institusi-institusi TVET di bawahnya diletakkan di bawah kementerian lain.
“Perkara ini masih lagi dalam perbincangan dan kalau ia diletakkan di bawah kementerian saya, kami memang bersanggupan untuk ambil program-program TVET daripada mana-mana kementerian lain,” katanya dalam sidang akhbar di Pusat Konvensyen Kuala Lumpur, hari ini.
Tambahnya, ia selari dengan matlamat untuk mewujudkan penjenamaan baru dan memastikan imej serta peranan institusi-institusi TVET dapat diselaraskan.

Semalam, Ahmad Zahid mengumumkan cadangan tersebut dalam Mesyuarat Jawatankuasa Kabinet Pembangunan Belia di Parlimen.
Katanya, institut itu sebelum ini diletakkan di bawah KBS, bagaimanapun peruntukan untuk kementerian tersebut tidak akan dikurangkan bagi memberi fokus secara berterusan kepada golongan belia menerusi program dan aktiviti yang lain.
Setakat ini, sebanyak 22 IKBN telah ditubuhkan di seluruh negara bertujuan untuk melatih golongan belia memperoleh kemahiran teknikal untuk bekerja dengan sektor swasta mahupun bekerja sendiri. – KOSMO! ONLINE


Polis rampas jongkong emas RM21.95 juta
Oleh KOSMO!

21 Mac 2023, 5:00 pm
LONDON – Jongkong emas bernilai lebih £4 juta (RM21.95 juta) dirampas oleh pihak berkuasa Britain, lapor portal berita Daily Star semalam.
Kesemua jongkong tersebut yang antaranya berbentuk seperti hati manusia dan silinder, disyaki milik kartel kokain Amerika Selatan. Ia dirampas di Lapangan Terbang Heathrow, London.
Menurut portal berita The Mirror, rampasan dilakukan oleh pasukan sempadan Britain hasil UK maklumat risikan Agensi Jenayah Kebangsaan (NCA).
Jongkong-jongkong emas itu dalam perjalanan dari Venezuela ke Switzerland melalui Kepulauan Cayman di Laut Caribbean dan apabila pesawat membawanya melakukan transit di London.
Ia diangkut ke Switzerland melalui Heathrow setelah dihantar ke Kepulauan Cayman dengan jet peribadi yang tiba dari Venezuela.
Pegawai-pegawai NCA berhubung rapat dengan pihak berkuasa di Kepulauan Cayman untuk membuktikan jejak dokumen palsu telah dibuat untuk menyembunyikan asal usul jongkong tersebut yang sebenarnya berasal dari Venezuela dan milik kartel dadah. – AGENSI


Farid, Diana baik-baik sahaja di Mekah – Roslan Shah
Oleh MOHAMMAD SHAHEMY AZMI

21 Mac 2023, 4:20 pm
PETALING JAYA – Selebriti serba boleh, Roslan Shah mengakui terkejut dengan laporan berita tentang tuntutan perceraian yang dibuat oleh pelakon Diana Danielle terhadap suaminya, Farid Kamil di Mahkamah Rendah Syariah Subang Bestari di Shah Alam, semalam.
Enggan masuk campur urusan rumah tangga mereka, Roslan, 51, ketika dihubungi Kosmo! Online berkata, semasa sama-sama menunaikan ibadah umrah pada bulan lalu, pasangan suami isteri itu dilihat bahagia selain tidak menunjukkan sebarang tanda hubungan mereka sedang dalam masalah.
“Semasa sama-sama mengerjakan umrah pada Februari lalu, Farid dan Diana nampak baik-baik sahaja. Malah mereka saling bergurau senda dengan anak-anak.
“Mereka nampak sangat gembira kerana berpeluang menjejakkan kaki ke Tanah Suci (Mekah). Jadi apabila keluar berita Diana mahu menuntut perceraian, saya jadi terkejut,” katanya kepada Kosmo! Online.
Ujar pengacara asal Singapura itu lagi, dia berharap pasangan itu dapat menyelesaikan kemelut rumah tangga mereka dengan baik dan meneruskan kehidupan sebagai suami isteri.
“Saya bukan mahu masuk campur atas urusan perkahwinan mereka. Tapi apa-apa pun saya berharap dan mendoakan yang baik-baik buat Farid dan Diana,” kata Roslan.

Semalam, dunia hiburan tempatan dikejutkan dengan berita Diana, 32, menfailkan perceraian pada awal bulan ini ke atas suaminya, Farid, 42, atas alasan tiada persefahaman dan berlaku shiqaq (perbalahan berpanjangan) antara mereka.
Pasangan tersebut difahamkan hadir pada sebutan permohonan perceraian di Mahkamah Rendah Syariah Subang Bestari di Shah Alam, semalam.
Bagaimanapun, Farid atau nama sebenarnya, Farid Kamil Zahari enggan melafazkan cerai terhadap Diana.
Sehubungan itu, Hakim Syarie Shukran Yusof memerintahkan mereka untuk menjalani proses Jawatankuasa Pendamai (JKP).
Pada 2016, pernah bertebaran spekulasi perkahwinan mereka goyah apabila Diana didakwa hadir ke Mahkamah Syariah, namun mereka enggan membuka mulut berhubung isu tersebut.
Rumah tangga mereka yang dibina pada November 2012 dikurniakan sepasang cahaya mata iaitu Muhammad, 10, dan Aurora, 7 tahun. – KOSMO! ONLINE


Penduduk tuntut permohonan pemilikan tanah adat
Oleh IVAN AMIRUL

21 Mac 2023, 4:25 pm
KOTA KINABALU – Memohon penjelasan berkaitan Geran Komunal bagi enam kampung di daerah Nabawan yang dibatalkan antara isu di ketengahkan Pertubuhan Kemanusiaan Masyarakat Antarabangsa Malaysia (MHO) dalam pertemuan bersama Jabatan Tanah dan Ukur Sabah hari ini.
Kesemua kampung terlibat adalah Kampung Koyoon, Kainggalan, Tonomon, Kukuamas, Bigor dan Bukokoh.
Selain itu, pihak penduduk yang turut berarak kira-kira 500 meter ke pintu pagar utama bangunan Jabatan Tanah dan Ukur Sabah turut menginginkan penjelasan mengenai isu pembatalan permohonan tanpa sebab bagi tanah di Kampung Madai Baturung, Kunak.
Disertai 500 penduduk dari lapan kampung di tiga daerah, MHO serta penduduk turut menuntut bagi mengetahui status permohonan tanah di Kampung Montoki, Ranau.
Setiausaha Agung MHO, Datuk Hishamuddin Hashim berkata, perarakan dan pertemuan itu diadakan adalah bertujuan untuk menghantar surat memohon penjelasan berkaitan semua isu melibat kampung-kampung di tiga daerah berkenaan.
“Surat-surat juga sudah diserahkan terus kepada beliau dan kita memberi masa dalam tempoh 14 hari untuk pihaknya menyatakan jawapan serta penjelasan dan beliau bersetuju untuk membuat jawapan bertulis selain mahu turun di kawasan kampung,” katanya ketika ditemui pemberita selepas menghantar surat memohon penjelasan dari Jabatan Tanah dan Ukur Sabah hari ini.

Dalam pada itu, Hishamuddin menegaskan pihaknya bakal membawa perkara sama ke peringkat lebih tinggi temasuklah bertemu Ketua Menteri Sabah, Datuk Seri Hajiji Noor.
Sementara itu, Pengarah Jabatan Tanah dan Ukur Sabah, Datuk Bernard Liew Chau Min memaklumkan beliau sendiri pada bulan Ramadan nanti bakal turun bagi mengaturkan perjumpaan dengan penduduk untuk memberikan penjelasan tentang kes-kes yang dinyatakan. – KOSMO! ONLINE


3,000 bot kecil di Semenanjung, Labuan, tidak berlesen, tiada insuran
Oleh SHAMSUL KAMAL AMARUDIN

21 Mac 2023, 4:52 pm
LUMUT – Dianggarkan kira-kira 3,000 daripada anggaran 5,000 pemilik bot kecil di Semenanjung dan Wilayah Persekutuan Labuan dipercayai tidak berlesen serta tidak dilindungi insuran.
Ia sekali gus boleh menjadikan penumpang bot tersebut berisiko ‘mati katak’ jika berlaku kejadian tidak diingini ketika berada di laut terutama apabila berlaku insiden pelanggaran antara bot.
Naib Pengerusi Persatuan Bot Kecil Malaysia (PBKM), Nor Ariza Aris, kejadian pelanggaran antara bot adalah kemalangan yang sering berlaku di perairan di negara ini.
Bagaimanapun, jelasnya, Akta Perkapalan Saudagar 2011 (Akta 1393) tidak menyatakan dengan jelas perlindungan terhadap bot yang terlibat dengan kejadian pelanggaran seperti itu.
“Oleh itu, kami menyarankan semua pemilik bot kecil agar mengambil perlindungan insuran dan memastikan ianya memiliki klausa pelanggaran antara kapal dengan kapal (RDC) bagi memastikan pemilik, pemandu bot, bot, barangan dibawa dan penumpang mereka dilindungi jika berlaku kemalangan,” katanya pada sidang akhbar di sini hari ini.
Menurut Nor Ariza, PBKM yang ketika ini mempunyai kira-kira 800 ahli berdaftar dan 200 ahli bersekutu, sedia memainkan peranan dalam membantu pemilik bot terlibat memiliki lesen dan dilindungi insuran RDC.

Dalam pada itu, Setiausaha Eksekutif PBKM, Soh Chin Khoon berkata, pihaknya berharap dapat bertemu dengan Jabatan Laut untuk membincangkan isu perlindungan terhadap kemalangan pelanggaran sesama bot khususnya bot kecil. – KOSMO! ONLINE


FAMA Melaka agih 2.4 juta telur bagi Ramadan, Aidilfitri
Oleh DIYANATUL ATIQAH ZAKARYA

21 Mac 2023, 4:12 pm
MELAKA – Lembaga Pemasaran Pertanian Persekutuan (FAMA) Melaka akan mengagihkan kira-kira 2.4 juta biji telur ke seluruh semenanjung Malaysia bagi menampung keperluan pada Ramadan dan Aidilfitri ini.
Pengarah FAMA negeri, Hairudin Yunos berkata, jangkaan jumlah keperluan akan meningkat sebanyak 10 peratus pada bulan tersebut dan sebanyak 20,000 papan telur (600,000 biji telur) dibekalkan ke luar Melaka pada setiap minggu.
Jelasnya, pengagihan itu akan dibuat oleh pasukan khas dikenali Egg Action [email protected] (EA[email protected]) menerusi 14 Pusat Operasi FAMA di seluruh semenanjung.
“Menjelang Ramadan kita sudah sedia untuk tampung keperluan terutama bagi pasaran Pantai Timur dan Pantai Barat, minggu ini pun kita jangkakan hampir 20,000 papan (600,000 biji telur) akan dipasarkan ke luar Melaka.
“Langkah intervensi akan dijalankan sehingga Jun ini bagi menjamin bekalan telur mencukupi dan kestabilannya dalam pasaran,” katanya.
Beliau berkata demikian ketika ditemui pemberita selepas Majlis Perasmian Program Jualan Pra-Ramadan Melaka Madani 2023 yang disempurnakan Yang di-Pertua Negeri Tun Mohd. Ali Mohd. Rustam di Bukit Katil di sini, hari ini.

Mengulas lanjut beliau berkata, Melaka juga merupakan antara pengeluar telur terbesar dalam negara menerusi ladang-ladang satelit dan besar termasuk sebuah ladang utama di Jasin.
“Melaka mempunyai banyak ladang satelit dan ladang besar, difahamkan sebuah ladang di Jasin turut mengeluarkan hampir enam juta biji telur pada setiap minggu bagi pasaran mereka.
“FAMA cuma ambil sebahagian sahaja bekalan tersebut untuk dibekalkan ke pusat-pusat operasi lain seluruh Malaysia, sebab itu juga kita tiada keperluan untuk ambil telur import,” katanya.
Ujarnya, untuk rekod sejak Disember lalu FAMA Melaka telah membekalkan sebanyak 32 papan (9.6 juta biji telur), manakala di peringkat nasional hampir 18 juta biji telur telah bekalkan kepada semua rangkaian peruncitan.


RAC diberi setahun tambah baik kemudahan lif di stesen komuter
Oleh MOHD. HUSNI MOHD. NOOR

21 Mac 2023, 3:38 pm
PUTRAJAYA – Kementerian Pengangkutan (MOT) memberi tempoh setahun kepada Perbadanan Aset Keretapi (RAC) untuk menambah baik kemudahan lif dan eskalator di stesen-stesen komuter.
Menterinya, Anthony Loke berkata, itu fokus ditetapkan MOT tahun ini dan ia perlu dilaksanakan dalam beberapa fasa dengan tumpuan kepada stesen-stesen besar dan ketika ini, audit sedang dilakukan oleh Keretapi Tanah Melayu Bhd (KTMB) di sepanjang laluan komuter bagi tambah baik berkenaan.
“Dalam tempoh setahun ini, berapa boleh kita selesaikan, jadi ini sasaran yang saya letakkan kepada RAC supaya cepatkan proses untuk sediakan lif dan eskalator di stesen besar.
“Di mana ada stesen yang belum ada lagi, hasil audit akan dibentang dan kita bagi keutamaan dahulu untuk bina lif,” katanya ketika ditemui pada Majlis Pelancaran Aplikasi Mudah Alih Perbadanan Aset Keretapi (RAILS) di sini, hari ini.
Ditanya berapa stesen komuter yang terlibat dengan penambahbaikan itu, Loke berkata, beliau meminta RAC dan KTMB membentangkan audit mengenainya dalam tempoh sebulan.
Menurutnya, RAC mempunyai tadbir urus yang baik dan sebarang perbelanjaan mesti di bawa kepada pihak lembaga pengarah.

“Malah, lantikan kontraktor juga mesti mengikut dasar kerajaan seperti tender dan sebagainya,” katanya.
Terdahulu, Loke melancarkan RAILS iaitu aplikasi bagi memudahkan permohonan sewaan aset kereta api secara atas talian bagi memudahkan orang ramai menjadi rakan niaga RAC dan berharap lebih 50 peratus penyewa menggunakannya. – KOSMO! ONLINE


Permintaan ayam kampung laris sempena hari Mantai
Oleh ZAKKINA WATI AHMAD TARMIZI

21 Mac 2023, 3:53 pm
JELEBU – Menjelang bulan Ramadan yang dijangka bermula esok, permintaan terhadap ayam kampung sangat menggalakkan terutama dari penduduk daerah ini yang menjalankan tradisi Mantai.
Seorang penternak ayam kampung, Zamirul Ikmar Ab. Zahar, 26, berkata, sejak dua minggu lalu dia telah mula menerima tempahan dari pelanggan dan sehingga kini sebanyak 100 ekor ayam kampung telah terjual.
“Ramai yang mahu memasak rendang ayam juga sempena Mantai, sejak dua minggu lalu saya memang tidak menang tangan menerima tempahan. Memang kebiasaan mereka akan buat tempahan awal kerana khuatir ayam kampung ini habis.
“Alhamdulillah tahun ini, lebih 100 ekor ayam kampung telah terjual dan ada berbaki 100 ekor lagi masih ada untuk keperluan menyambut Ramadan ini,” katanya ketika ditemui Utusan Malaysia di Kampung Chalin di sini semalam.
Graduan Diploma Pelancongan dari Politeknik Muadzam Shah, Pahang itu turut memberitahu, selain ayam kampung dia juga turut menternak burung puyuh.
“Saya juga ada menanam bunga kantan dan serai dan dijual di sekitar daerah Jelebu sepanjang persiapan Mantai ini. Saya juga turut menghantar bekalan ke pasar-pasar berdekatan dan sambutan yang diterima amat baik,” katanya.

Jelasnya Zamirul Ikmar lagi, selain menjelang bulan Ramadan dan hari raya, permintaan ayam kampung ternakannya juga amat menggalakkan pada perayaan Tahun Baharu Cina. – KOSMO! ONLINE


4 penyeludup dicekup, punggah 9.35 tan minyak masak paket
Oleh ROSLIZA MOHAMED

21 Mac 2023, 4:00 pm
KOTA BHARU – Empat lelaki yang dipercayai merupakan ahli sindiket penyeludupan ditahan semasa mereka sedang memunggah bekalan minyak masak paket seberat 9.35 tan bernilai RM23,375 di sebuah premis di Kampung Pengkalan Datu, Sering di sini semalam.
Kesemua suspek yang berusia dalam lingkungan 20 hingga 50-an itu dicekup kira-kira pukul 2 petang dalam serbuan yang dijalankan anggota penguat kuasa Kementerian Perdagangan Dalam Negeri dan Kos Sara Hidup (KPDN), Bahagian Siasatan Khas Ibu Pejabat Polis Kontinjen Kelantan dan Pasukan Polis Marin Wilayah Tiga Tok Bali, Pasir Puteh.
Pengarah KPDN Kelantan, Azman Ismail berkata, anggota penguat kuasa menjalankan pemerhatian selama satu jam di premis tersebut sebelum melihat beberapa orang lelaki memunggah kotak dari premis tersebut ke dalam dua buah kereta jenis Perodua Myvi.
Menurutnya, semasa serbuan dijalankan, keempat-empat suspek gagal menunjukkan sebarang dokumen berkaitan urus niaga borong atau runcit bagi kesemua minyak masak paket itu.
“Siasatan lanjut mendapati, minyak-minyak masak itu dipercayai diperolehi dari luar Kelantan. Kesemua bahan mentah itu dibawa dengan lori sebelum disimpan untuk transit sementara di premis tersebut,” katanya pada sidang akhbar di Stor Penyimpanan Eksibit KPDN, Pengkalan Chepa di sini hari ini.
Azman berkata, modus operadi itu sering digunakan oleh penyeludup apabila mereka menyimpan bekalan minyak masak paket di suatu tempat sebelum ia dibawa ke pangkalan haram untuk diseludup ke negara jiran.

Menurutnya, selain kesemua minyak masak paket, pihaknya turut menyita dua buah kereta jenis Perodua Myvi bernilai RM39,000 yang digunakan oleh suspek dan kes akan dirujuk kepada Timbalan Pendakwa Raya bagi pertuduhan di mahkamah mengikut Akta Kawalan Bekalan 1961. – KOSMO! ONLINE


Farid tak jumpa anak sejak 3 Mac, Diana tak benarkan
Oleh MOHD. HAIKAL ISA

21 Mac 2023, 3:50 pm
PETALING JAYA – Pelakon Farid Kamil mendakwa dia tidak dibenarkan berjumpa dengan dua anaknya, Muhammad dan Nur Aurora sejak 3 Mac lalu.
Farid atau nama sebenarnya, Farid Kamil Zahari bagaimanapun tidak mendedahkan alasan mengapa isterinya, Diana Danielle berubah sikap terutama sejak pulang mengerjakan umrah sekeluarga hujung Februari lalu.
Perkara tersebut didedahkan pengurus Farid, Azhari Hamid yang turut meminta agar pelakon filem Anwar: The Untold Story itu diberikan ruang berhadapan dengan ujian dalam hidupnya.
“Saya tak berani nak cakap lebih tentang urusan rumah tangga orang. Sudah tentu mentalnya terganggu dengan apa yang berlaku melibatkan perkahwinannya dengan Diana.
“Tentang alasan mengapa Diana ingin bercerai, itu perlu datang dari bibir sama ada Farid atau Diana sendiri untuk sebarang perincian.
“Apa yang saya tahu, sejak 3 Mac lalu, memang Farid dah tak dibenarkan berjumpa dengan dua anaknya. Mereka pun tak lagi tinggal sebumbung,” katanya ketika dihubungi Kosmo! Online, sebentar tadi.

Ditanya tentang sama ada status kewangan Farid menjadi penyebab runtuhnya rumah tangga yang dibina sejak 11 tahun lepas, jawab Azhari: “Perkara tersebut hanya Farid boleh jawab. Nanti bila dia dah tak runsing dan bersedia bertemu media, dia sendiri akan menjelaskan kesemuanya.”
Semalam, dunia hiburan tanah air digemparkan dengan berita Diana atau nama sebenarnya, Diana Danielle Danny Beeson, 32, memfailkan permohonan cerai terhadap Farid pada awal bulan ini.
Permohonan cerai tersebut atas alasan tiada persefahaman dan telah berlaku shiqaq (perbalahan berpanjangan) dan disebut di Mahkamah Rendah Syariah Subang Bestari, pagi semalam.
Bagaimanapun, Farid enggan melafazkan cerai. Sehubungan itu, Hakim Syarie, Shukran Yusof memerintahkan pasangan itu untuk menjalani proses Jawatankuasa Pendamai (JKP). – KOSMO! ONLINE


Johor alami kepadatan pelajar, 22 kelas tingkatan 1
Oleh KHAIRUL MOHD. ALI

21 Mac 2023, 3:29 pm
ISKANDAR PUTERI – Kerajaan negeri akui wujud masalah kepadatan jumlah pelajar yang direkodkan di beberapa buah sekolah di negeri ini, khususnya melibatkan kawasan-kawasan bandar.
Pengerusi Jawatankuasa Pendidikan, Penerangan dan Komunikasi Johor, Norliza Noh berkata, antara kawasan terbabit adalah Johor Bahru, Pasir Gudang, Iskandar Puteri dan Skudai.
“Sebagai contoh, semasa pendaftaran kelas tingkatan satu di Sekolah Menengah Kebangsaan Kangkar Pulai, terdapat sehingga 22 buah kelas untuk pelajar tingkatan satu.
“Jadi isu ini kritikal sangat, kita sendiri rasa kesian kerana berasa tidak selesa apabila berada di dalam kelas tersebut, apatah lagi kanak-kanak yang perlu mengikuti sesi pembelajaran selama setengah hari.
“Namun begitu, isu ini dalam makluman kita dan kerajaan negeri komited untuk bekerjasama dengan Jabatan Pendidikan Negeri Johor (JPNJ) untuk selesaikan perkara ini,” katanya kepada pemberita semasa sesi Persidangan Dewan Undangan Negeri (DUN) Johor ke-15 yang diadakan di Bangunan Sultan Ismail, di Kota Iskandar, di sini hari ini.
Tambah beliau, jumlah pelajar bersesuaian dalam satu-satu kelas adalah seramai 30 orang.

“Sehubungan itu, guru-guru di sekolah yang mengalami masalah tersebut perlu memainkan peranan lebih untuk meningkatkan fokus pelajar terlibat dalam tempoh pengajaran di dalam kelas dan kita bimbang proses pembelajaran mereka akan terjejas ekoran tidak berasa selesa ketika berada di dalam kelas,” jelasnya.
Menurut Norliza lagi, antara penyelesaian yang dirancang termasuklah penambahan bangunan baharu atau pembinaan sekolah baharu di kawasan-kawasan bersesuaian. – KOSMO! ONLINE


1 juta pokok ditanam di Terengganu sejak 2021
Oleh KAMALIZA KAMARUDDIN

21 Mac 2023, 4:07 pm
KUALA TERENGGANU – Jabatan Perhutanan Terengganu berjaya menanam satu juta pokok di seluruh negeri ini menerusi program Penghijauan Malaysia sejak dua tahun lalu.
Pengarah Perhutanan negeri, Roslan Rani berkata, kejayaan itu hasil kerjasama banyak pihak termasuk jabatan dan agensi kerajaan, pihak swasta dan institusi pengajian tinggi (IPT) yang komited dalam program pemuliharaan dan kelestarian alam sekitar.
“Lebih istimewa, pokok kesejuta hari ini (semalam) ditanam oleh Menteri Besar, Datuk Seri Dr. Ahmad Samsuri Mokhtar sempena sambutan Hari Hutan Antarabangsa peringkat negeri.
“Pada tahun ini pula, kami telah menyasarkan untuk menanam 500,000 pokok dan akan berusaha untuk merealisasikannya demi menjayakan kempen Penanaman 100 Juta Pokok Malaysia,” katanya di sini hari ini.
Dalam perkembangan sama, Roslan berkata, sebanyak 3,000 pokok telah ditanam di sekitar pekarangan Muzium Negeri Terengganu melibatkan kawasan lima hektar sempena sambutan Hari Hutan Antarabangsa tersebut bermula 18 Mac lalu.
Jelas beliau, penanaman pokok terbabit turut dibantu kakitangan Lembaga Muzium Negeri, Jabatan Ukur dan Pemetaan Malaysia dan warga Politeknik Kuala Terengganu serta Pusat Giat Mara Terengganu.

“Antara spesies pokok hutan ditanam adalah Merawan Siput Jantan, Chengal, Balau, Keruing, Meranti Sarang Punai, Meranti Tembaga dan Kelat Paya serta beberapa pokok buah-buahan seperti manggis, mata kucing, durian belanda dan nona,” katanya. – KOSMO! ONLINE


Mahkamah: Jamal gagal gantung perintah bayar ganti rugi RM300,000 kepada Teresa
Oleh NORLIZAH ABAS

21 Mac 2023, 4:09 pm
KUALA LUMPUR – Ketua UMNO Bahagian Sungai Besar, Datuk Seri Jamal Md. Yunos tetap diperintah membayar ganti rugi RM300,000 kepada bekas Menteri Industri Utama, Teresa Kok Suh Kim berhubung dakwaan menyalahgunakan dana Yayasan Warisan Anak Selangor (Yawas).
Perkara itu ditetapkan selepas Mahkamah Tinggi di sini hari ini menolak permohonannya untuk menggantung pelaksanaan penghakiman yang diputuskan pada 26 Julai 2022.
Peguam Datuk S.N. Nair yang mewakili Teresa berkata, Pesuruhjaya Kehakiman (JC) Datuk Mohd. Arief Emran Arifin menolak permohonan Jamal selaku defendan dengan kos RM3,000 dibayar kepadanya.
“Mahkamah menolak permohonan (Jamal) untuk menggantung perlaksanaan penghakiman itu atas alasan tidak wujud apa-apa keadaan istimewa untuk penggantungan,” katanya ketika dihubungi wakil media selepas prosiding secara dalam talian hari ini.
Sementara itu, peguam Rejinder Singh yang mewakili Jamal mengesahkan perkara itu dan memaklumkan pihaknya akan merayu terhadap keputusan berkenaan.
Pada 26 Julai 2022, Teresa berjaya memperoleh ganti rugi RM300,000 selepas memenangi kes saman fitnah terhadap Jamal selepas Mahkamah Tinggi membenarkan tuntutan samannya.

Dalam keputusan itu, JC Mohd. Arief turut mengarahkan defendan (Jamal) membayar kos RM50,000 kepada plaintif.
Ahli Parlimen Seputeh itu yang memfailkan saman tersebut pada 6 April 2017, mendakwa Jamal telah mengeluarkan kenyataan berbaur fitnah terhadapnya berkaitan dana Yawas ketika mengadakan sidang media pada 8 Mac 2017.
Dalam penyataan tuntutan, Teresa mendakwa kenyataan berkenaan telah disiarkan oleh media cetak dan elektronik termasuk dalam laman sosial Facebook milik Jamal.
Beliau mendakwa kenyataan fitnah itu antara lain memberikan gambaran bahawa beliau telah menyalahgunakan dana kerajaan negeri untuk kegunaan sendiri dan seorang yang tidak beretika.
Oleh itu, plaintif menuntut ganti rugi am sebanyak RM1 juta, ganti rugi pampasan, ganti rugi teruk dan teladan serta perintah injunksi bagi menghalang defendan atau mana-mana ejennya daripada menerbitkan semula kenyataan fitnah berkenaan. – KOSMO! ONLINE


Kerajaan digesa campur tangan isu kecurian REE di Kedah
Oleh EDDY AQMAL MOHAMED HAMIDI

21 Mac 2023, 3:48 pm
PUTRAJAYA – Kerajaan digesa agar mengambil tindakan tegas dan memberikan perhatian yang khusus kepada isu kecurian unsur nadir bumi (REE) di Hutan Simpan Bukit Enggang, Sik, Kedah yang disifatkan sebagai satu perkara merugikan kepada pendapatan negara.
Pengerusi Yayasan Jariah Malaysia, Mahadzir Abd. Hamid berkata, pihaknya juga memohon supaya kerajaan negeri serta kerajaan pusat menubuhkan satu tribunal siasatan khas atau Suruhanjaya Siasatan Diraja (RCI) bagi menyiasat isu berkenaan.
“Kami gesa pihak berkuasa dan kerajaan pusat yang dipimpin oleh Datuk Seri Seri Anwar Ibrahim dan Datuk Seri Ahmad Zahid Hamidi selaku Timbalan Perdana Menteri, mengambil tindakan dan perhatian yang khusus berkenaan masalah kecurian khazanah negara ini.
“Kami juga mohon agar ditubuhkan satu jawatankuasa khas bagi menyiasat isu besar ini dan mengheret sesiapa sahaja sama ada penjenayah atau dalang terlibat ke muka pengadilan seterusnya dikenakan tindakan tanpa mengira latar belakang politik,” katanya pada sidang akhbar selepas menyerahkan memorandum berkaitan perkara tersebut kepada Setiausaha Politik kepada Perdana Menteri, Chan Ming Kai di pekarangan Pejabat Perdana Menteri di sini hari ini.
Menurut Mahadzir, gesaan itu dibuat susulan terdapat banyak keraguan berbangkit berhubung kegiatan tersebut lebih-lebih lagi apabila sebarang kerja pengambilan, cari gali, atau pengeluaran hasil mineral negara sepatutnya terletak di bawah bidang kuasa kerajaan pusat dan bukannya kerajaan negeri.
“Untuk makluman, sudah dua kali tangkapan dilakukan oleh pihak berkuasa berhubung kes kecurian REE ini yang kita jangkakan mencecah ratusan juta ringgit berdasarkan tempoh kontrak yang telah diberikan kepada sebuah syarikat swasta pada Disember 2020 hingga tangkapan pertama pada September 2022.

“Namun Menteri Besar Kedah, Datuk Seri Muhammad Sanusi Md. Nor seolah-olah tiada inisiatif untuk melakukan siasatan lanjut malah seperti membela pencuri ini dan lebih mengejutkan beliau maklumkan kecurian sekian lama itu hanya bernilai kira-kira RM300,000 sahaja,” ujarnya.
Tambah beliau, lebih membimbangkan adalah pada pengamatan beliau tiada sebarang prosedur operasi standard (SOP), akta berkaitan REE, kebenaran merancang, laporan impak sosial serta beberapa prosedur lain yang dimuktamadkan namun kerajaan negeri Kedah telah sewenang-wenangnya mengeluarkan lesen eksplorasi tapak tersebut.
“Lebih parah lagi, laporan pemantauan oleh agensi-agensi terlibat serta laporan hasil eksplorasi yang dijalankan tidak pernah didedahkan kepada orang awam sejak lesen berkenaan dikeluarkan sehingga sekarang.
“Saya juga telah menerima banyak aduan daripada masyarakat perkampungan sekitar BUkit Enggang yang mendakwa melihat pergerakan masuk kenderaan mencurigakan pada waktu-waktu tertentu terutamanya waktu senja, lewat malam dan awal pagi selain mendakwa pernah terserempak dengan sekumpulan individu dipercayai warganegara China, Nepal dan Myanmar,” katanya.
Mengulas lanjut, beliau memaklumkan bahawa tindakan tegas yang digesa itu adalah sebagai satu pengajaran dan sebagai tindakan yang dilihat lebih bertanggungjawab, berintegriti serta bermaruah selain amaran supaya aktiviti kecurian berkaitan bahan rebutan dunia bernilai tinggi itu tidak berulang.
“Kami juga menggesa dan menyeru supaya kerajaan negeri mematuhi segala aspek perundangan yang ada sebelum melulus atau melaksanakan sesuatu perjanjian usaha sama dengan mana-mana pihak.
“Apatah lagi di kawasan hutan simpan kekal yang di dalamnya terkandung pelbagai khazanah negara. Kerajaan pusat selaku pemegang taruh khazanah negara juga perlu memantau dan
meneliti isu ini secara serius, tuntas dan berkesan,” jelas beliau. – KOSMO! ONLINE


Kriteria pemeriksaan kesihatan bakal haji 2023 dikekalkan
Oleh NURUL IZZATI ZAINI

21 Mac 2023, 3:52 pm
PETALING JAYA – Kriteria pemeriksaan kesihatan bagi bakal haji Malaysia musim 1444H/2023 akan dikekalkan seperti tahun sebelumnya oleh Kementerian Kesihatan (KKM) dan Lembaga Tabung Haji (TH).
Keputusan tersebut adalah sebagai langkah berjaga-jaga bagi memastikan kesihatan semua bakal jemaah haji Malaysia berada pada tahap yang baik dari segi fizikal dan mental untuk melaksanakan ibadat haji dengan sempurna.
Ketua Pengarah Kesihatan Tan Sri Dr. Noor Hisham Abdullah menerusi kenyataan hari ini berkata, pemeriksaan kesihatan bakal haji merupakan aktiviti penting yang dilakukan ke atas setiap bakal haji yang akan menunaikan fardu haji ke tanah suci setiap tahun.
“Ibadat haji memerlukan kekuatan fizikal dan mental, maka aspek kesihatan harus dititik beratkan oleh semua bakal haji bermula di tanah air lagi. Pemeriksaan kesihatan adalah satu langkah positif agar semua jemaah haji Malaysia mempunyai tahap kesihatan baik.
“Semasa di tanah suci, jemaah juga dinasihatkan supaya sentiasa menjaga kebersihan diri, memakai pelitup muka semasa berada di tempat sesak, elakkan daripada berhubung dengan mereka yang bergejala dan menjalani ujian pantas (RTK) Covid-19 kendiri sekiranya bergejala” katanya dalam kenyataan hari ini.
Sementara itu, Pengarah Eksekutif Haji TH, Datuk Seri Syed Saleh Syed Abdul Rahman berkata, peratusan jemaah haji pada musim lalu yang mendapatkan rawatan pesakit luar dan dimasukkan ke dalam wad amat rendah berbanding tahun-tahun sebelumnya kerana adanya saringan kesihatan yang ketat.

Ujarnya, selaras dengan peraturan yang dikenakan oleh kerajaan Arab Saudi dan KKM, setiap bakal jemaah haji Malaysia wajib menjalani pemeriksaan kesihatan oleh doktor di klinik-klinik yang diiktiraf. – KOSMO! ONLINE


Gajah liar musnah tanaman ditangkap
Oleh ASLIZA MUSA

21 Mac 2023, 3:24 pm
GERIK – Seekor gajah liar yang menimbulkan kebimbangan penduduk dan merosakkan tanaman di Kampung Durian Burung, Bongor di sini akhirnya ditangkap Jabatan Perlindungan Hidupan Liar dan Taman Negara (Perhilitan) Perak.
Pengarah Perhilitan Perak, Yusoff Shariff berkata, gajah jantan seberat 2.2 tan itu ditangkap dalam operasi pada Ahad lalu.
Katanya, mamalia tersebut dipercayai tersesat dari Hutan Simpan Temenggor.
“Kita menerima laporan berhubung kehadiran mamalia itu sejak dua bulan lalu apabila ada penduduk mendakwa tanaman mereka musnah membabitkan pisang, durian, getah dan kelapa.
“Sehubungan itu, Perhilitan melalui Unit Tangkapan Gajah (UTG) membuat kawalan di kampung berkenaan sebelum berjaya menangkap haiwan liar itu pada Ahad lalu,” katanya di sini hari ini.
Menurut Yusoff, hanya seekor gajah sahaja dikesan di kawasan berkenaan dan haiwan itu akan dipindahkan ke Pusat Konservasi Gajah Kebangsaan Kuala Gandah, Pahang. – KOSMO! ONLINE


MRSM untuk B40, bukan golongan elit
Oleh Abdul Rahman Razali

22 Mac 2023, 11:49 pm
MRSM untuk B40, bukan golongan elit | 15 MINIT MMTV 22 MAC 2023


Dubai larang edar makanan buka puasa tanpa permit
Oleh KOSMO!

22 Mac 2023, 9:00 pm
DUBAI, Emiriyah Arab Bersatu (UAE) – Penduduk Dubai yang merancang untuk mengedarkan juadah berbuka puasa pada Ramadan tahun ini perlu mendapatkan permit bagi mengelak daripada dikenakan denda yang mencecah 100,000 AED (RM121,797), lapor portal berita Al Arabiya.
Jabatan Hal Ehwal Islam dan Aktiviti Amal di Dubai mengumumkan peraturan tersebut dengan memetik keperluan untuk memastikan keselamatan makanan yang disumbangkan.
Ketika bulan Ramadan, umat Islam di seluruh dunia sering berkumpul untuk berkongsi hidangan berbuka yang ada antaranya disumbangkan oleh individu, restoran atau pertubuhan amal.
Umat Islam lazimnya akan melakukan amal kebajikan seperti menghulur bantuan kepada golongan yang kurang berkemampuan menerusi sumbangan makanan dan dana.
Timbalan Pengarah Aktiviti Amal di Jabatan Hal Ehwal Islam dan Aktiviti Amal Dubai, Mohammed Mosabh Dahi memberitahu bahawa perbuatan mana-mana individu atau institusi yang mengedarkan makanan tanpa permit adalah tidak dibenarkan.
Bagi mendapatkan permit, orang ramai boleh berhubung dengan jabatan itu dan memberikan maklumat tentang lokaliti dan tarikh dirancang untuk mengagihkan makanan.

Perkara itu membolehkan pihak berkuasa memberitahu penderma lokasi yang berbeza untuk mengagihkan juadah berbuka puasa dengan selamat.
Penduduk Dubai tertakluk kepada akauntabiliti undang-undang seperti yang dinyatakan dalam dekri yang mengawal selia pengumpulan dana sumbangan di Dubai untuk tahun 2015.
Di bawah undang-undang tersebut, denda yang dikenakan terhadap penyiar iklan atau pengutip derma tanpa lesen adalah antara 5,000 AED (RM6,088) hingga 100,000 AED (RM121,770) atau dihukum penjara tidak kurang dari sebulan dan tidak melebihi setahun. – Agensi


Agong, Raja Permaisuri zahir ucapan selamat menyambut Ramadan
Oleh MUHAMMAD NAJIEB AHMAD FUAD

22 Mac 2023, 9:05 pm
PETALING JAYA – Yang Dipertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan selamat menyambut Ramadan Al-Mubarak dan selamat menunaikan ibadah puasa kepada seluruh umat Islam di Malaysia.
Menerusi kenyataan di Facebook rasmi Istana Negara memaklumkan, bersempena ketibaan bulan Ramadan, Seri Paduka Baginda Yang di-Pertuan Agong menyeru seluruh umat Islam mengaut keberkatan di bulan yang mulia ini untuk meneguhkan lagi ketakwaan dalam diri dan menggandakan ibadah serta amalan.
“Justeru, perbanyakkan ibadah-ibadah sunat dan amalan-amalan kebajikan serta memperkukuhkan lagi ukhuwah sesama insan di samping meninggalkan segala perbuatan yang sia-sia dan merugikan. Semoga kita dapat menjalani ibadah puasa di bulan Ramadan dengan sempurna supaya dapat digolongkan bersama orang-orang yang bertakwa di sisi Allah S.W.T.
“Syiar Ramadan sesungguhnya bertujuan untuk melahirkan manusia bertakwa sebagaimana firman Allah Subhanahu wa Taala dalam surah al Baqarah ayat 183 yang bermaksud: ‘Wahai orang-orang yang beriman, difardukan ke atas kamu ibadah puasa sebagaimana difardukan ke atas umat-umat sebelum kamu mudah-mudahan kamu menjadi golongan yang bertakwa (kepada Allah)’,” kata kenyataan itu malam ini.
Menurut kenyataan itu, Seri Paduka Baginda turut menasihati rakyat supaya dalam mengejar pahala adalah amat penting tidak mensia-siakannya dengan pembaziran makanan yang mana sisa makanan menjadi penyumbang terbesar pada bulan Ramadan terutama daripada ketika berbuka puasa.
“Perkara ini bertentangan dengan hakikat Ramadan yang seharusnya menjadi bulan yang mendidik umat Islam supaya bersederhana dan tidak membazir. Apatah lagi terdapat larangan keras terhadap perbuatan boros dan membazir seperti firman Allah Subhanahu wa Taala menerusi ayat 27 Surah al-Isra’ bermaksud: “Sesungguhnya orang-orang yang membazir itu adalah saudara-saudara syaitan, sedang syaitan itu pula adalah makhluk yang sangat kufur kepada Tuhannya.” tambah kenyataan itu.

Tambah kenyataan itu lagi, Seri Paduka Baginda menzahirkan harapan semoga kehadiran bulan yang mulia ini turut disambut dengan rasa insaf dan syukur atas ujian, rahmat serta nikmat yang telah dikurniakan oleh Allah S.W.T
“Seri Paduka Baginda berdua mengajak seluruh umat Islam mengambil keberkatan Ramadan untuk bersama Baginda berdua mendoakan semoga Malaysia terus dirahmati dan diberkati serta dilindungi daripada sebarang bentuk ancaman dan musibah,” katanya. – KOSMO! ONLINE


Rambut Afro unik tidak pernah digunting 4 tahun
Oleh KOSMO!

22 Mac 2023, 8:30 pm
JOGJAKARTA – Satu klip video tular di media sosial Indonesia memaparkan keadaan seorang lelaki berambut unik di Jogjakarta kerana dia tidak pernah mengguntingnya selama empat tahun, lapor laman berita AyoJakarta semalam.
Video itu menunjukkan lelaki berkenaan memasuki sebuah bilik dengan aksinya yang mempunyai rambut mirip fesyen Afro. Ia disiarkan di akaun TikTok @plecitklaten13 sekali gus mendapat pelbagai komen daripada netizen.
Antara komen itu adalah ramai pengguna media sosial berasa hairan dengan rambutnya yang sangat lebat dan tidak pernah digunting.
“Rambut antiair,” kata seorang netizen.
Rambut tersebut tampak unik dan berbeza daripada yang lain kerana ia hampir menutupi mata lelaki berkenaan, namun dia kelihatan santai dengan gayanya yang tersendiri. – Agensi


Anwar, Azizah ucap selamat berpuasa, seru umat Islam angkat nilai kesederhanaan
Oleh HARRITH HISHAM

22 Mac 2023, 8:57 pm
PETALING JAYA – Perdana Menteri, Datuk Seri Anwar Ibrahim dan isterinya, Datuk Seri Dr. Wan Azizah Wan Ismail mengucapkan selamat berpuasa kepada seluruh umat Islam di Malaysia.
Beliau dalam satu hantaran di Facebook berkata, semoga kelebihan madrasah Ramadan tahun ini akan mengangkat martabat dan harakat insan dari sudut akhlak serta integriti.
“Mari bersama kita berdoa sambil meningkatkan usaha mencapai berkah-Nya sepanjang bulan ini.
“Dari Tanah Suci saya dan Azizah mendoakan Malaysia akan terus makmur, sejahtera dan sentiasa dalam lindungan Allah SWT,” katanya hari ini.
Dalam pada itu, Anwar turut mengajak semua unat Islam untuk menyebarkan mesej bulan Ramadan yang mengangkat nilai kesederhanaan dan kemanusiaan merentasi sempadan agama.
“Marilah kita menyemarak amal jariah dan kasih kepada golongan yang kurang berkemampuan,” ujarnya. – KOSMO! ONLINE


Zii Jia hantar pulang juara All England
Oleh MUHAMMAD ZUHAILY BADLISHAH

22 Mac 2023, 10:46 pm
KUALA LUMPUR – Pemain perseorangan lelaki profesional negara, Lee Zii Jia melepasi pusingan pertama Terbuka Switzerland apabila menewaskan Li Shi Feng dari China 18-21, 21-18, 23-21 sebentar tadi.
Pemain di ranking keempat dunia itu mengambil masa satu jam 12 minit pada aksi di St. Jakobshalle, Basel untuk menewaskan Shi Feng yang baru sahaja menjuarai All England minggu lalu.
Walaupun baru pusingan pertama tetapi kejayaan itu secara tidak langsung mengubati kekecewaan Zii Jia selepas terkandas di peringkat separuh akhir All England kepada seorang lagi pemain China, Shi Yuqi.
Esok, Zii Jia yang turun selaku pilihan kedua kejohanan di belakang Viktor Axelsen, akan meneruskan cabarannya di pusingan kedua menentang Nhat Nguyen dari Republik Ireland itu.
Nguyen di ranking ke-34 dunia, mara selepas menewaskan pemain No.28 dunia dari Indonesia, Shesar Hiren Rhustavito 21-19, 21-17 di pusingan pertama hari ini. – KOSMO! ONLINE


Pemandu asyik lihat aplikasi Waze punca kereta rempuh motosikal warga emas
Oleh ROHANA MOHD. NAWI

22 Mac 2023, 8:24 pm
MACHANG – Gara-gara terlalu asyik melihat aplikasi Waze di telefon pintar, pemandu sebuah kereta merempuh seorang wanita warga emas yang sedang menunggang motosikal sehingga maut dalam kejadian di Kilometer 8.7 Jalan Machang-Pasir Puteh dekat Kampung Belukar di sini hari ini.
Dalam kejadian kira-kira pukul 11.45 pagi itu, mangsa, Yah Awang, 63, yang menunggang motosikal jenis Modenas Kriss meninggal dunia di lokasi kejadian selepas diseret sejauh 20 meter sebelum tercampak ke bahu jalan.
Ketua Polis Daerah Machang, Superintendan Mohd. Adli Mat Daud berkata, siasatan awal mendapati, seorang tukang masak berusia 25 tahun yang memandu kereta jenis Perodua Bezza sedang dalam perjalanan dari Kuala Besut, Terengganu menuju ke Hospital Sultan Ismail Petra (HSIP), Kuala Krai.
Menurutnya, lelaki itu dipercayai sedang melihat aplikasi Waze pada telefon pintarnya yang diletakkan di atas paha untuk melihat laluan ke HSIP.
“Semasa tiba di lokasi kejadian, tukang masak itu dipercayai tidak menyedari kereta dipandunya masuk ke bahu di sebelah kiri jalan. Keadaan itu menyebabkan pemandu kereta itu terkejut sebelum merempuh motosikal ditunggang Yah yang berada di laluan tersebut,” katanya ketika dihubungi Kosmo! sebentar tadi.
Menurut Mohd. Adli, warga emas itu kemudiannya diseret sejauh 20 meter lalu tercampak ke bahagian kiri jalan menghala ke Machang dan mangsa mengalami kecederaan parah pada bahagian kepala sebelum meninggal dunia di tempat kejadian.

“Mayat mangsa dihantar ke Hospital Machang di sini untuk bedah siasat. Siasatan mendapati nahas berpunca daripada kecuaian pemandu kereta yang memandu sambil menggunakan telefon pintar dan tidak memberi tumpuan sepenuhnya kepada pemanduan,” katanya.
Tambah Mohd. Adli, tukang masak itu kini ditahan reman di Ibu Pejabat Polis Daerah Machang di sini untuk siasatan lanjut mengikut Seksyen 41(1) Akta Pengangkutan Jalan 1987. – KOSMO! ONLINE


Maaf ibu, saya tak boleh ceraikan Puteri Sarah – Syamsul Yusof
Oleh NUR AL-FAIRUZA SYARFA NOR SAIDI

22 Mac 2023, 8:30 pm
PETALING JAYA – “Kemungkinan ibu mahu saya menceraikan isteri saya sekarang, tetapi saya tidak boleh berbuat begitu.”
Demikian kenyataan pengarah sensasi, Syamsul Yusof yang menegaskan kepada ibunya bahawa dia tidak dapat menceraikan isteri pertamanya iaitu Puteri Sarah Liyana Megat Kamaruddin.
Menurut pengarah dan penerbit itu, dia berasa sedih dengan apa yang berlaku namun tidak berkecil hati dengan tindakan ibunya yang menyebelahi isteri pertamanya.
Meskipun perkahwinan keduanya bersama Ira Kazar tidak direstui oleh ibunya, Syamsul menganggap perkara tersebut sebagai ujian dalam hidupnya dan memohon maaf kepada ibunya, Datin Fatimah Ismail.
“Sebagai anak saya sedih tetapi tidak sakit hati dengan ibu saya. Walaubagaimanapun dia tetap ibu saya dan mungkin ini ujian bagi saya.
“Saya minta maaf kepada ibu. Saya tiada pilihan. Insya-Allah masa akan menentukan,” katanya pada sidang media khas, siang tadi.

Tambah pemilik nama lengkap Mohd. Syamsul Mohd. Yusof itu, jika Islam menetapkan syarat berkahwin adalah memberitahu kepada ibunya, maka dia akan berbuat demikian.
Namun, dia lebih memikirkan soal dirinya dan Tuhan menyebabkan dia bertindak berkahwin dengan Ira Kazar pada Januari lalu.
“Sekiranya agama kata meminta kebenaran ibu adalah rukun wajib berkahwin, ya saya akan berbuat begitu.
“Namun, saya memikirkan antara saya dan Tuhan. Apa yang patut saya buat,” jelasnya.
Semalam, Syamsul Yusof hadir ke Mahkamah Rendah Syariah Gombak Timur memfailkan nusyuz kepada Puteri Sarah.
Kemudian pagi tadi, Puteri Sarah pula tampil di Mahkamah Syariah Kuala Lumpur memfailkan hadanah dan tidak memperincikan maklumat lebih lanjut. – KOSMO! ONLINE


Terbabas sebelum digilis, kesemua tidak pakai helmet
Oleh MOHAMAD NAUFAL MOHAMAD IDRIS

22 Mac 2023, 8:52 pm
KLANG – Kemalangan maut melibatkan seorang murid perempuan berusia sembilan tahun di Kampung Telok Gong, hari ini berlaku apabila motosikal diboncengnya terbabas selepas melalui bahu jalan berpasir.
Ketua Polis Daerah Klang Selatan, Asisten Komisioner Cha Hoong Fong berkata, semasa kejadian kira-kira pukul 11.45 pagi itu sebuah treler sedang menghala ke Telok Gong dari Klang.
Katanya, apabila tiba di persimpangan Jalan Bawal, Teluk Gong, sebuah motosikal yang ditunggangi oleh seorang wanita bersama dua murid sekolah telah keluar dari simpang menghala ke arah Teluk Gong.
“Penunggang motosikal tidak dapat mengawal motosikal kerana bahu jalan berpasir menyebabkan motosikal dan penunggang serta pembonceng
telah terjatuh di atas jalan raya.
“Mangsa seorang pelajar perempuan digilis tayar belakang treler itu dan meninggal dunia di tempat kejadian. Kes disiasat di bawah Seksyen 41(1)Akta Pengangkutan Jalan 1987,” katanya dalam kenyataan hari ini.
Terdahulu, Kosmo! melaporkan seorang murid perempuan berusia sembilan tahun maut selepas motosikal diboncengnya dilanggar treler sebelum digilis ketika perjalanan pulang dari sekolah di Kampung Telok Gong, hari ini.

Menurut beliau, penunggang motosikal tersebut patah tangan kanan dan seorang lagi penunggang motosikal iaitu seorang murid lelaki cedera di bahagian kepala dihantar ke Hospital Tengku Ampuan Rahimah (HTAR) Klang untuk rawatan lanjut.
“Ketiga-tiga penunggang dan pembonceng tidak memakai topi keledar. Pemandu treler berusia 36 tahun cedera di bahagian muka akibat dipukul oleh orang ramai,” jelasnya.
Sehubungan itu, Hoong Fong meminta orang awam yang mempunyai maklumat berkenaan kemalangan menghubungi Pegawai Penyiasat Inspektor Mohd. Yunus Abd. Rahim di talian 011-25300305 atau menghubungi Balai Polis Trafik Klang Selatan melalui talian 03-33722222. – KOSMO! ONLINE


Tiada keperluan ambil tindakan Akta Hasutan ke atas Tun M
Oleh ISKANDAR SHAH MOHAMED

22 Mac 2023, 8:44 pm
SHAH ALAM – Tiada keperluan untuk mengambil tindakan mengikut Akta Hasutan terhadap bekas Perdana Menteri, Tun Dr. Mahathir Mohamed berkaitan isu perhimpunan Proklamasi Orang Melayu.
Menteri Dalam Negeri, Datuk Seri Saifuddin Nasution Ismail berkata, beliau setakat ini menyerahkan perkara itu kepada Polis Diraja Malaysia (PDRM) untuk penilaian lanjut.
“Saya tidak mahu sentuh wajar atau tidak (tindakan Akta Hasutan). Sekarang saya tidak nampak keperluannya. Paling penting, sesiapa pun boleh memberi pandangan namun jangan sehingga melampaui batas yang berkait dengan institusi diraja, sentimen kaum dan agama,” katanya ketika ditemui selepas Program Townhall Ikon Madani (Ikon) di Universiti Teknologi Mara (UiTM) di sini, petang tadi.
Ahad lalu,  Mahathir mendakwa perhimpunan Proklamasi Orang Melayu tidak dapat dianjurkan disebabkan campur tangan kerajaan yang takut mendengar suara orang Melayu.
Mengulas lanjut, Saifuddin Nasution berkata, pihaknya mengikuti lanjut hasrat Dr. Mahathir untuk melakukan satu proklamasi yang memberi gambaran bahawa kuasa politik dan ekonomi orang Melayu semakin lemah.
“Saya percaya rakyat boleh melihat sendiri apakah munasabah dakwaan seperti itu ketika Tun sendiri diberi peluang selama 22 tahun dan 22 bulan sebelum ini. Terlalu banyak boleh dibuat untuk membela orang Melayu supaya tidak berlaku perkara yang beliau  bimbangkan. Tidak munasabah itu berlaku dalam tempoh tiga bulan ini,” ujarnya. – KOSMO! ONLINE


Belanja teman wanita, beli motosikal guna duit curi tabung
Oleh FARAHWAHIDA AHMAD

22 Mac 2023, 7:34 pm
SEGAMAT – Polis menahan seorang lelaki disyaki terbabit dalam lima siri kejadian melarikan lapan tabung derma di premis perniagaan di sekitar Segamat, di sini sejak 4 Januari lalu.
Ketua Polis Daerah Segamat, Superintendan Ahmad Zamry Marinsah berkata, penahanan suspek berusia 51 tahun itu dilakukan di Jalan Aji di sini kira-kira pukul 3 pagi, semalam.
“Kecurian lapan tabung masjid, surau dan anak yatim dan pembinaan pusat tahfiz berkenaan dilaporkan sejak 4 Januari sehingga 20 Mac lalu. Lima pemilik premis mendapati tabung plastik yang diletakkan di atas kaunter sudah tiada keesokkan harinya dan terus memaklumkan pada pihak polis.
“Pemeriksaan terhadap rakaman televisyen litar tertutup (CCTV) berhampiran menunjukkan seorang individu disyaki lelaki mengambil dan membawa pergi tabung berkenaan,” katanya dalam satu kenyataan hari ini.
Ahmad Zamry berkata, polis turut merampas beg galas hitam, sebilah pisau ala rambo,  wang tunai sebanyak RM300 dan siasatan juga menjumpai lapan tabung berkenaan yang dicuri.
Menurut beliau, suspek mengaku mencuri tabung berkenaan dan menggunakan wang tersebut untuk berlibur, menghadiahkan minyak wangi berjenama untuk beberapa individu dipercayai teman wanitanya, membeli sebuah motosikal, membeli makanan dan menambah nilai telefon bimbit.

“Kita juga mendapati suspek memecah mangga pintu lima premis berkenaan sebelum mengambil, membuka wang tabung menggunakan pisau ala rambo dan sebahagian tabung dibawa pulang ke rumahnya,” katanya.
Suspek yang masih bujang warga tempatan tidak mempunyai pekerjaan tetap itu direman selama tujuh hari sehingga 27 Mac, manakala ujian saringan air kencingnya didapati negatif dan kes disiasat mengikut Seksyen 457 Kanun Keseksaan. – KOSMO! ONLINE


Terkilan Jannatun Assyifa tak sempat pakai baju raya
Oleh MOHAMAD NAUFAL MOHAMAD IDRIS

22 Mac 2023, 8:10 pm
KLANG – Bapa murid perempuan berusia sembilan tahun yang maut dalam kemalangan akibat digilis treler pagi tadi terkilan kerana anaknya tidak sempat memakai baju kurung baharu yang dibelinya pada sambutan Hari Raya Aidilfitri tahun ini.
Muhammad Jamathir Ahmad Nordin, 32, berkata, dia membeli baju raya sedondon untuk Allahyarhamah Nurul Jannatun Assyifa isteri serta dua orang anaknya secara dalam talian
“Baju tersebut baru sahaja kami terima beberapa hari lalu dan Jannatun Assyifa sangat gembira dapat baju raya itu. Tapi apa boleh buat, Allah lebih sayangkan Jannatun Assyifa dan ambilnya dari kami terlebih dahulu,” katanya ketika ditemui di Jabatan Forensik Hospital Tengku Ampuan Rahimah (HTAR) di sini hari ini.
Menurutnya, Jannatun Assyifa dan anak bongsunya, Alif Zahfran Muhammad Jamathir, 7, dalam perjalanan pulang ke rumahnya di Kampung Telok Gong selepas selesai sesi persekolahan agama di Sekolah Rendah Agama (SRA) Telok Gong.
Kata Muhammad Jamathir, mereka telah diambil oleh jiran yang diupahnya untuk menghantar dan mengambil mereka dari SRA.
“Saya dapat khabar kemalangan ini dari isteri, Rubyiatul Adawiyah Mat Ros, 28 pagi tadi. Sebaik sahaja terima berita itu, saya terus ke lokasi kejadian dan tiba di sana kira-kira pukul 11.35 pagi,” katanya dengan nada tenang.

Ditanya keadaan terkini Alif Zahfran, kata Muhammad Jamathir, anak bongsunya kini dalam keadaan stabil, namun mengalami kecederaan di bahagian kepala dan akan menjalani pembedahan pada bila-bila masa.
Terdahulu, Kosmo! melaporkan seorang murid perempuan maut akibat digilis treler manakala adiknya dan pengasuh wanita cedera dalam kemalangan di Kampung Telok Gong, pagi tadi. – KOSMO! ONLINE


Khairul Dzaimee dilantik Ketua Pengarah BHEU berkuat kuasa hari ini
Oleh MOHD. HUSNI MOHD. NOOR

22 Mac 2023, 7:27 pm
PUTRAJAYA – Ketua Pengarah Imigresen, Datuk Seri Khairul Dzaimee Daud ditukarkan sebagai Ketua Pengarah Bahagian Hal Ehwal Undang-Undang (BHEU) Jabatan Perdana Menteri (JPM) berkuat kuasa hari ini.
Perkara itu dimaklumkan Khairul Dzaimee ketika Majlis Paluan Berundur di Ibu Pejabat Jabatan Imigresen Malaysia (JIM), di sini petang ini.
“Saya menerima surat pertukaran 8.30 pagi tadi. Esok saya akan memulakan tugas sebagai Ketua Pengarah BHEU. BHEU adalah bahagian amat penting kerana ia mengendalikan semua proses transformasi kerajaan yang berkait isu perundangan negara.
“Malah, isu besar yang dikendalikan BHEU ketika ini adalah berkait isu pindaan kewarganegaraan dan tuntutan waris Sulu terhadap Sabah,” katanya.
Menjawab soalan pemberita sama ada pertukarannya ke BHEU itu sudah dijangka dari awal, Khairul Dzaimee berkata, beliau sudah mendapat bayangan pertukaran sejak sebulan lalu.
“Ini kerana tempoh empat tahun sebagai Ketua Pengarah adalah sudah terlalu lama bagi sebuah jabatan yang ‘sensitif’ seperti JIM. Saya sudah bersedia untuk ditukarkan dan akan beri komitmen penuh di tempat baharu,” katanya.

Khairul Dzaimee mula menjawat jawatan Ketua Pengarah Imigresen sejak 14 Januari 2019 dan menjadi ketua pengarah paling lama berkhidmat di jabatan itu iaitu selama empat tahun dua bulan.
Kedudukan Khairul Dzaimee menjadi tanda tanya selepas Menteri Dalam Negeri, Datuk Seri Saifuddin Nasution Ismail memperkenalkan Ruslin sebagai Ketua Pengarah Imigresen pada Majlis Perhimpunan Bulanan Kementerian Dalam Negeri.- KOSMO! ONLINE


Umat Islam Malaysia mula berpuasa esok
Oleh MUHAMMAD NAJIEB AHMAD FUAD

22 Mac 2023, 8:03 pm
PETALING JAYA – Penyimpan Mohor Besar Raja-Raja, Tan Sri Syed Danial Syed Ahmad mengumumkan umat Islam di Malaysia akan memulakan ibadah puasa pada 23 Mac 2023 (Khamis).
“Tarikh permulaan puasa bagi negeri-negeri di seluruh Malaysia ditetapkan pada hari Khamis, 23 Mac 2023,” katanya sebentar tadi.
Terdahulu, menurut pejabat Penyimpan Mohor Besar Raja-Raja, Majlis Raja-Raja bersetuju kaedah menetapkan tarikh permulaan puasa berdasarkan Rukyah dan Hisab.
Berdasarkan kenyataan yang dikeluarkan, jawatankuasa berkenaan telah diperkenankan melihat anak bulan Ramadan di 29 lokasi di seluruh negara hari ini. – KOSMO! ONLINE